SUAMI ISTERI MAUT KERETA TERBABAS DALAM PERJALANAN KE PUSAT MENGUNDI

KOTA TINGGI: Sepasang suami isteri yang sedang dalam perjalanan ke pusat mengundi maut manakala anak perempuan mereka yang berusia tiga tahun patah kaki kanan dalam kemalangan di Kilometer 46 Jalan Johor Bahru-Mersing di sini hari ini.

Ketua Polis Daerah Kota Tinggi Supt Hussin Zamora berkata kemalangan melibatkan Perodua Alza dan pacuan empat roda Toyota Hilux itu berlaku pada 12.08 tengah hari.

“Hasil siasatan mendapati pemandu Alza dalam perjalanan hendak ke Skudai (untuk mengundi bagi Pilihan Raya Umum ke-15 di Skudai) setelah selesai mengundi di Lok Heng.

“Alza yang dipandu lelaki berusia 37 tahun itu sedang menghala ke Johor Bahru telah terbabas ketika melalui selekoh dan berpusing di laluannya sebelum terbabas ke laluan bertentangan (menghala ke Mersing), lalu bertembung dengan Hilux,” katanya dalam kenyataan.

Beliau berkata akibat kemalangan itu, lelaki berkenaan dan isterinya yang berusia 31 tahun meninggal dunia di tempat kejadian, manakala anak mereka dibawa ke Hospital Kota Tinggi untuk rawatan lanjut.

Bagaimanapun Hussin berkata pemandu Hilux berusia 60 tahun tidak mengalami kecederaan.

Beliau berkata ketika kejadian, keadaan jalan raya basah akibat hujan dan kemalangan dipercayai berpunca daripada kecuaian pemandu Alza yang gagal mengawal kenderaannya dengan baik.

Kes disiasat mengikut Seksyen 41(1) Akta Pengangkutan Jalan 1987. –AlHijrah Online


MISI KEDUA BAWA PULANG 75 RAKYAT MALAYSIA DARI WUHAN, SELASA INI: TPM

PUTRAJAYA: Seramai 75 warganegara Malaysia dan pasangan serta anak mereka yang terkandas di Wuhan, wilayah Hubei, China, susulan wabak COVID-19 di negara itu, dijadual dibawa pulang melalui penerbangan khas AirAsia, Selasa ini.

Timbalan Perdana Menteri, Datuk Seri Dr Wan Azizah Wan Ismail, berkata Kementerian Luar dan Agensi Pengurusan Bencana Negara (NADMA) dengan kerjasama AirAsia sedang menguruskan butiran mengenai misi kedua tersebut.

”Misi kedua akan diuruskan sama seperti misi pertama. Saya difahamkan mereka berdepan dengan masalah logistik kerana Lapangan Terbang Antarabangsa Tianhe Wuhan jauh dari tempat mereka.

”Kalau mereka tidak ada pengangkutan, ia sedikit memberi kekangan,”  katanya pada sidang media selepas mempengerusikan  mesyuarat khas Jawatankuasa Tertinggi, Jawatankuasa Pengurusan Bencana Pusat (JPBP) Kluster Penyakit COVID-19 di sini, hari ini.

Beliau berkata sama seperti misi pertama, sebaik tiba di Lapangan Terbang Antarabangsa Kuala Lumpur (KLIA), semua penumpang akan melalui saringan kesihatan di Unit Kecemasan Udara (ADU) sebelum dihantar ke Akademi Kepimpinan Pengajian Tinggi (AKEPT) untuk proses pemantauan selama 14 hari.

Misi yang pertama digerakkan kerajaan Malaysia pada 4 Feb lalu berjaya membawa pulang 107 daripada 141 orang yang terkandas di wilayah Hubei, terdiri daripada 88 rakyat Malaysia dan 19 lagi adalah pasangan serta anak mereka yang bukan warganegara. — BERNAMA


ISMAIL SABRI PERJELAS SOP RENTAS DAERAH

KUALA LUMPUR: Sekatan rentas daerah yang dikuatkuasakan ketika ini telah menimbulkan kekeliruan beberapa pihak.

Ia susulan orang ramai keliru sama ada prosedur operasi standard (SOP) Majlis Keselamatan Negara (MKN) untuk rentas daerah berpandukan daerah polis atau daerah pentadbiran (pegawai daerah).

Menurut Menteri Kanan (Keselamatan) Datuk Seri Ismail Sabri Yaakob, sekatan rentas daerah yang dikuatkuasakan adalah berpandukan daerah pentadbiran.

“Ramai yang tertanya daerah apa yang kita gunakan kerana ada dua sempadan daerah pentadbiran dan daerah polis. Jadi mereka keliru.

“Kita tidak pernah guna daerah polis tetapi guna daerah pentadbiran di bawah pegawai daerah,” katanya dalam sidang media hari ini.

Ismail Sabri berkata demikian susulan aduan orang ramai yang dikompaun kerana merentas daerah polis sedangkan masih berada di dalam daerah pentadbiran.

Katanya kekeliruan itu telah diperbetulkan dan beliau juga sudah memaklumkan kepada pihak polis berhubung perkara itu.

Tambahnya individu yang dikompaun atas perkara tersebut boleh mengemukakan rayuan kepada pihak Kementerian Kesihatan Malaysia (KKM) dan pejabat kesihatan daerah. — AlHijrah Online


PROGRAM CUTI-CUTI CIKGU ANTARA 10 INISIATIF PERKASA KEBAJIKAN, KURANGKAN BEBAN GURU

MELAKA: Kementerian Pendidikan (KPM) mengumumkan 10 prakarsa atau inisiatif bagi memperkasa kebajikan dan mengurangkan beban tugas guru termasuk Program Cuti-Cuti Cikgu sempena sambutan Hari Guru Peringkat Kebangsaan ke-52 tahun ini.

Menterinya Fadhlina Sidek berkata inisiatif berkenaan juga bertujuan mengurangkan kos sara hidup, merancakkan ekonomi negara dan meningkatkan kesejahteraan rakyat selaras dengan tema sambutan berkenaan iaitu ‘Guru Insani Pemangkin Generasi MADANI’.

Beliau berkata antara inisiatif berkenaan ialah menyediakan peluang merehatkan minda melalui Program Cuti-Cuti Cikgu mampu milik dengan kerjasama kerjasama rakan strategik KPM.

“Program ini ditawarkan melalui potongan harga tiket penerbangan, penginapan, pengangkutan darat serta taman tema dengan kerjasama Kementerian Pelancongan, Seni dan Budaya (Tourism Malaysia), Kementerian Pengangkutan Malaysia, Airasia, Traveloka dan Bank Rakyat.

“Selain menghargai sumbangan guru menerusi peluang pakej percutian menarik, inisiatif ini turut dapat mempromosikan destinasi pelancongan dan merancakkan ekonomi negara,” katanya ketika berucap pada majlis pelancaran sambutan itu di Pusat Dagangan Antarabangsa Melaka (MITC) Ayer Keroh hari ini.

Majlis pelancaran itu disempurnakan Perdana Menteri Datuk Seri Anwar Ibrahim dan turut dihadiri Ketua Menteri Melaka Datuk Seri Ab Rauf Yusoh dan Timbalan Menteri Pendidikan Lim Hui Ying.

Fadhlina berkata inisiatif lain ialah KPM bersama Suruhanjaya Perkhidmatan Pendidikan (SPP) akan terus memperkasa pengurusan pengambilan pegawai perkhidmatan pendidikan khususnya bagi mengatasi isu kekosongan guru dalam mata pelajaran kritikal.

“KPM telah memperkasakan kaedah yang lebih strategik dalam urusan pengambilan guru baharu termasuklah mempertingkat sinergi dan kerjasama strategik dengan Pihak Berkuasa Melantik serta agensi pusat yang berkaitan seperti SPP, Jabatan Perkhidmatan Awam dan Kementerian Kewangan.

“Beberapa kaedah dan pendekatan strategik telah dipersetujui dan akan dilaksanakan termasuk peluasan kluster mata pelajaran bagi membolehkan lebih ramai calon berpotensi dilantik sebagai guru,” katanya.

Beliau berkata selain itu, pengambilan juga diperluaskan dalam kalangan graduan berpotensi tinggi dari universiti swasta dan universiti luar negara bagi mata pelajaran kritikal dan sukar mendapat calon dari Universiti Awam seperti Bahasa Inggeris, Bahasa Melayu, Rekabentuk dan Teknologi dan Pendidikan Islam.

Katanya inisiatif lain ialah kebenaran dan kelonggaran pemakaian baju korporat rasmi KPM kepada semua guru institusi pendidikan bawah kementerian itu bagi memberi keselesaan semasa menjalankan tugas harian termasuk aktiviti pengajaran dan pembelajaran (PdP) di dalam dan di luar bilik darjah serta aktiviti kokurikulum.

Fadhlina berkata selain itu, KPM menetapkan agar sambutan Hari Guru tahunan mulai tahun ini disambut di peringkat kebangsaan dan sekolah sahaja dan sebarang kutipan sumbangan daripada guru bagi tujuan majlis tersebut dimansuhkan.

Beliau berkata prakarsa lain pula membabitkan peluasan sekolah Komprehensif K9 dengan penambahan 10 buah sekolah lagi dalam usaha mengatasi isu keciciran murid khususnya di kawasan pedalaman dan Orang Asli.

“Sehingga kini, terdapat 12 buah program Sekolah K9 yang sedang beroperasi di seluruh negara dan KPM telah memutuskan peluasan pengoperasian Sekolah K9 di Sekolah Kebangsaan (SK) Pulau Beluru di Tumpat, Kelantan  mulai Jun 2023 dengan melibatkan murid arus perdana dan Murid Berkeperluan Pendidikan Khas (MPBK),” katanya.

Inisiatif lain ialah berkaitan lawatan sekolah pada hari persekolahan, perluasan Sekolah Bimbingan Jalinan Kasih (SBJK) ke negeri Sabah, mempertingkat peranan kumpulan Guru Insani Malaysia, mempertingkat peranan Yayasan Guru Tun Hussein Onn (YGTHO) dan penambahbaikan Standard Guru Malaysia 2.0.–AlHijrah Online


Salahkah Wan Ji dihukum?

SEMENJAK Wan Ji dijatuhkan hukuman penjara selama setahun, ramai mengkritik dan menyatakan bantahan mereka terhadap hukuman tersebut, termasuklah pemimpin parti dan individu berpengaruh dalam politik negara serta badan bukan kerajaan (NGO) seperti Suaram.

Hukuman terhadap Wan Ji dinilai oleh logik akal sendiri sebagai keras dan sangat tidak wajar untuk beliau. Antara yang menyatakan rasa tidak bersetuju secara terang-terangan termasuklah Presiden PKR, Datuk Seri Anwar Ibrahim yang mengganggap hukuman itu tidak selari dengan pembaharuan politik.

Beliau sebagaimana dipetik Malaysiakini semalam menyifatkan hukuman itu sebagai kerangka pemikiran usang, lapuk dan jumud yang masih wujud dalam pentadbiran dan berhasrat merujuk perkara ini serta membincangkannya dengan Perdana Menteri.

Selasa lalu, Wan Ji mula menjalani hukuman penjara selepas mahkamah menolak rayuannya terhadap sabitan dan hukuman penjara kerana menghasut terhadap Sultan Selangor tujuh tahun lalu.

Wan Ji Wan Hussin pernah didakwa mengikut Seksyen 4(1) Akta Hasutan 1948 yang membawa hukuman denda maksimum RM5,000 atau penjara maksimum 3 tahun atau kedua-duanya kerana menerbitkan perkataan yang menghina Sultan Sharafuddin Idris Shah termasuk membabitkan isu agama dalam laman sosial Facebook dengan nama wanji.attaaduddi tujuh tahun lepas.

Kemudian pada 2014, Wan Ji disabitkan bersalah, tetapi hukumannya ditangguhkan sementara menunggu rayuan.

Kritikan itu semakin hangat memandangkan mahkamah turut menambah hukuman penjara terhadap Wan Ji dari sembilan bulan kepada setahun setelah memberi pertimbangan terhadap rayuan silang pihak pendakwaan yang diwakili Timbalan Pendakwa Raya, Mohd Asnawi Abu Hanipah.

Peguam Negara Tommy Thomas turut didesak supaya membuat penjelasan awam oleh Suaram, manakala peguam Syahredzan Johan pula mempersoalkan tindakan Jabatan Peguam Negara yang membuat rayuan untuk menambah hukuman terhadap Wan Ji.

Syahredzan yang merupakan Setiausaha Politik Lim Kit Siang dalam ciapannya di Twitter mempersoalkan rayuan pihak pendakwaan yang merayu hukuman lebih berat kepada Wan Ji sedangkan kerajaan sedang menuju pemansuhan Akta Hasutan.

Beliau juga membandingkan hukuman tersebut dengan hukuman denda sahaja sebelum ini untuk kes di bawah akta yang sama, dan menyifatkan keputusan kali ini menyimpang dari trend hukuman sebelumnya.

Sementara itu, penulis tersohor Faisal Tehrani sebagaimana dipetik Malaysiakini membidas PH yang didakwa banyak menghukum orang yang “bekerja kuat untuk mereka dari awal”.

“Kerajaan PH menganugerahkan ramai orang BN atau bekas BN (baru jadi PH) dan hukum orang yang bekerja kuat untuk mereka dari awal”, ciapnya di Twitter.

Berpandukan kenyataan-kenyataan pihak yang mengkritik di atas, kelihatanya mereka ini mendahulukan emosi dalam bertindak. Hujah yang dikemukakan menimbulkan persepsi masyarakat bahawa sikap asabiyah membela rakan sefikrah masih menebal dalam kalangan ahli politik serta mendedahkan ketirisan integriti mereka.

Kenyataan Anwar seolah-olah menghina mahkamah apabila mempertikaikan hukuman yang telah diputuskan mahkamah. Dalam hal ini beliau boleh sahaja menyarankan supaya pesalah memfailkan rayuan ke Mahkamah Rayuan.

Sebaliknya, Anwar memilih untuk bertemu Perdana Menteri bagi membincangkan hukuman terhadap Wan Ji tersebut. Tindakan ini jelas menunjukkan Anwar tidak hormat dan tidak faham kebebasan kehakiman dan kedaulatan undang-undang, di mana pihak eksekutif tidak seharusnya mempengaruhi legislatif.

Tindakan itu juga memaparkan sifat kurang bijaksana apabila menggunakan ‘pintu belakang’ untuk perkara yang tidak memihak kepada kehendaknya. Apakah maksud Anwar mahu bertemu Perdana Menteri, apakah beliau mahu Perdana Menteri memujuk Peguam Negara menyemak semula keputusan yang telah dimuktamadkan itu?

Kenyataan seperti ini boleh mencederakan imej Perdana Menteri dan boleh mencetuskan rasa syak wasangka terhadap integriti pemimpin negara.

Manakala kenyataan Syahredzan pula memperlihat ketidakfahaman beliau terhadap status undang-undang negara kerana sewaktu hukuman terhadap Wan Ji dijatuhkan, Akta Hasutan 1948 masih diguna pakai. Kekecewaan beliau tidak sepatutnya mempengaruhi perkiraan masa akta yang berkuat kuasa.

Sesuatu keputusan mahkamah juga tidak seharusnya dinilai mengikut selera sebagaimana memilih untuk berpakaian yang mengikut trend. Namun beliau merigidkan keputusan tersebut kepada denda dengan merujuk kes terdahulu, sedangkan sesuatu hukuman perlu disesuaikan mengikut fakta kes.

Begitu juga kenyataan Faisal Tehrani yang dilihat sebagai memberi persepsi buruk kepada PH. Sesiapa pun akan terdetik di hati bahawa PH mengamalkan kronisme dan tidak telus dalam soal keadilan dengan kenyataan polos Faisal ini. Apakah Faisal tetap membela sedemikian sekiranya pesalah itu adalah dari pembangkang?

Dalam kes Wan Ji, kenyataan beliau dianggap keterlaluan dan melampau batas moral yang waras. Hakikatnya Wan Ji bukan mengkritik, sebaliknya menghina untuk memalukan Ketua Agama bagi sebuah negara yang meletakkan kesetiaan kepada Raja dan Negara sebagai prinsip kedua dalam Rukun Negara.

Amat dibimbangi sekiranya Peguam Negara terpengaruh dengan desakan sebegini, sistem perundangan negara hanya menjadi bola sepak yang digilir dari satu pemain ke pemain politik dan mereka yang berkepentingan.

* ROZAIS AL-ANAMY adalah penulis sastera dan penulis bebas di akhbar, majalah dan portal di Malaysia.


POLIS KENAL PASTI PELAJAR SEKOLAH TULAR BERGADUH

SANDAKAN: Polis sedang mengenal pasti mereka yang terlibat dalam pergaduhan melibatkan sekumpulan pelajar sekolah di sini dipercayai berlaku petang tadi yang tular di laman Facebook hari ini.

Ketua Polis Daerah Sandakan ACP Abdul Fuad Abdul Malek berkata siasatan awal mendapati kejadian tersebut berlaku di Jalan Elopura di sini kira-kira 2 petang.

“Punca pergaduhan serta mereka yang terlibat sedang dikenal pasti oleh pihak polis. Pihak polis telah membuka satu kertas siasatan di bawah Seksyen 47 Kanun Keseksaan,” katanya dalam kenyataan di sini malam ini.

Abdul Fuad berkata orang awam yang mempunyai maklumat berkaitan kejadian itu boleh tampil ke balai polis terdekat atau menghubungi pegawai penyiasat kes itu Insp Micheal Goh menerusi talian 016-8741216 atau 089-203223.

Dalam video berdurasi 21 saat itu, kelihatan sekurang-kurangnya 10 pelajar lelaki berpakaian seragam sekolah menengah bergaduh dan turut kelihatan beberapa lelaki dewasa cuba meleraikan pergaduhan.–AlHijrah Online


‘ISRAEL PUTUSKAN BEKALAN ELEKTRIK DI GAZA, DISYAKI MAHU LAKUKAN PEMBUNUHAN DALAM DIAM’ – WARTAWAN

KUALA LUMPUR: “Telefon dan komputer riba saya telah mati. Tiada elektrik selepas Israel memotong bekalan elektrik dan bahan api ke Gaza. Inilah yang dimahukan Israel, melakukan pembunuhan beramai-ramai terhadap rakyat yang diam.”

Itu luahan Maha Hussaini, wartawan dan aktivis Gaza yang melaporkan keadaan terkini dari medan perang di media sosial.

Katanya, Israel telah mengebom pintu masuk dan sekitar sempadan Rafah, yang dikawal oleh Mesir di selatan Gaza.

“Dengan melakukan ini, Israel telah memerangkap sepenuhnya 2 juta penduduk di Gaza, memotong bekalan makanan, elektrik dan bahan api, dan sedang mengebom mereka,” katanya dalam hantaran di platform X.

Menurut sumber lain di media sosial, beberapa wartawan di Gaza mungkin mengumumkan hari ini bahawa mereka akan berhenti membuat liputan kerana ketidakupayaan untuk meneruskan laporan dari lapangan.

“Ramai daripada mereka terbunuh di jalanan ketika bekerja. Tiada elektrik, tiada air dan tiada internet.

“Ada yang takut untuk untuk keluar bertugas dan meninggalkan keluarga mereka di bawah pengeboman dan hanya mahu mati bersama mereka.” menurut ciapan di platform X.

Menurut pihak berkuasa Tenaga Palestin, satu-satunya stesen janakuasa elektrik di Gaza telah dihentikan sepenuhnya kerana kehabisan bahan api.

Keadaan ini mencetus kebimbangan berlakunya satu lagi malapetaka kemanusiaan di mana rakyat Gaza termasuk pesakit di hospital terputus bekalan elektrik.

Ia turut menyukarkan usaha merawat mangsa terutama yang kritikal. –AlHijrah Online


POLIS RAKAM PERCAKAPAN 19 INDIVIDU KES KEMATIAN DEA MAISARAH

SHAH ALAM: Polis telah merakam 19 percakapan individu setakat ini berhubung kes kanak-kanak perempuan berusia 10 tahun, Dea Maisarah Bada yang dilaporkan meninggal dunia ketika menerima rawatan di Hospital Tengku Ampuan Rahimah (HTAR), Klang baru-baru ini.

Ketua Polis Selangor Datuk Hussein Omar Khan berkata keterangan tersebut melibatkan kakitangan HTAR, ibu bapa mangsa, jiran, pihak sekolah dan beberapa anggota polis yang bertugas di pondok polis di hospital berkenaan.

“Polis perlu lakukan beberapa lagi tindakan termasuk meneliti rakaman litar tertutup (CCTV) hospital dan mendapatkan laporan lanjut forensik (berhubung bedah siasat kanak-kanak itu).

“Kita juga belum dapat beri komen sekiranya ada (pihak) yang cuai sebab ia masih dalam siasatan untuk dilengkapkan sebelum dirujuk ke pihak pendakwa raya,” katanya kepada pemberita dalam sidang media di Ibu Pejabat Polis Kontinjen (IPK) Selangor di sini hari ini.

Hussein sebelum ini dilaporkan berkata polis mengesahkan menerima dua laporan berhubung kematian kanak-kanak tersebut di HTAR baru-baru ini iaitu daripada pihak hospital dan bapa mangsa, dan siasatan sedang dijalankan mengikut Seksyen 31(1)(a) Akta Kanak-Kanak 2001.

Pada 14 Julai, Pengarah HTAR Dr Zulkarnain Mohd Rawi menerusi kenyataan memaklumkan akan menjalankan siasatan berhubung kematian Dea Maisara ketika mendapatkan rawatan di hospital berkenaan baru-baru ini.

Sementara itu, Hussein dalam sidang media yang sama memaklumkan empat sindiket pemprosesan dan pengedaran pelbagai jenis dadah dianggarkan bernilai RM7.94 juta berjaya ditumpaskan menerusi tujuh serbuan di kawasan kediaman sekitar Seri Kembangan, Kota Damansara, Putra Height, Jinjang dan Rawang pada 17 hingga 21 Julai lepas.

Beliau berkata menerusi serbuan yang melibatkan sindiket berasingan itu, pihaknya menahan 16 individu termasuk lima wanita dalam lingkungan 18 hingga 61 tahun dan merampas lebih 170 kilogram (kg) dadah pelbagai jenis seperti heroin, methamphetamine, eramin 5 dan ketamin.

“Turut dirampas sepucuk pistol jenis revolver dipercayai buatan Amerika Syarikat yang motif kegunaannya masih dalam siasatan. Saringan awal mendapati dua daripada suspek positif dadah, manakala semakan menunjukkan tujuh suspek mempunyai rekod lampau bersabit kes dadah dan jenayah,” katanya.

Hussein berkata kesemua suspek direman secara berasingan selepas tarikh tangkap dan kes disiasat bawah Seksyen 39B Akta Dadah Berbahaya 1952 dan Seksyen 8 Akta Senjata Api (Penalti Lebih Berat) 1971.–AlHijrah Online


ORDINAN DARURAT DIBAHAS DALAM PARLIMEN SEPTEMBER DEPAN – MUHYIDDIN

PUTRAJAYA: Suatu usul untuk membahas dan mengungkaikan ordinan-ordinan darurat akan dibawa dalam sidang Parlimen yang dijadualkan berlangsung pada bulan September 2021.

Perdana Menteri Tan Sri Muhyiddin berkata, usul itu selaras dengan titah pandangan Yang di-Pertuan Agong dan peruntukan Perkara 150 (3) Perlembagaan Persekutuan.

Tambahnya usul itu yang akan dibincangkan dalam mesyuarat Jemaah Menteri esok diharapkan dapat menyelesaikan polemik berkaitan pembatalan ordinan-ordinan darurat secara harmoni dan berperlembagaan.

“Adalah dimaklumkan bahawa proses pembatalan ordinan-ordinan darurat oleh Yang di-Pertuan Agong sepertimana yang disembah nasihat oleh Jemaah Menteri pada 23 Julai 2021 tidak dapat disempurnakan.

“Dengan berakhirnya Proklamasi Darurat pada 1 Ogos 2021, berdasarkan peruntukan Perlembagaan Persekutuan, pembatalan ordinan-ordinan darurat oleh Seri Paduka Baginda Yang di-Pertuan Agong tidak lagi berbangkit,” katanya dalam kenyataan hari ini. – AlHijrah Online


IRAN TAWAR USD80 JUTA UNTUK KEPALA TRUMP

Iran menawarkan ganjaran USD80 juta kepada sesiapa yang berjaya membawa kepala Donald Trump susulan insiden serangan udara yang diarahkan Presiden Amerika Syarikat itu, yang mengorbankan komander tertinggi Iran, Jeneral Qassem Soleimani pada Jumaat lalu.

Laporan Berita AlHijrah 6 Januari 2020. — AlHijrah Online


BAYI DIHEMPAP POKOK RU MENINGGAL DUNIA

MELAKA: Seorang bayi lelaki yang cedera dihempap pokok ru yang tumbang di Pantai Puteri, Tanjong Kling petang semalam, meninggal dunia ketika mendapat rawatan di Hospital Melaka kira-kira pukul 12.38 tengah malam tadi.

Ketua Polis Daerah Melaka Tengah ACP Christopher Patit berkata ketika kejadian, mangsa Mohd Zafran Ilman Mohd Sazwan berusia satu tahun empat bulan berada dalam dukungan ibunya, Nurulhuda Md Ali, 34, yang turut cedera dihempap pokok itu.

“Polis menerima maklumat awam kira-kira pukul 6.43 petang semalam dan ketika tiba di lokasi pihak kita mendapati sebatang pokok ru telah tumbang selain terdapat dua mangsa di tempat kejadian.

“Difahamkan keluarga mangsa dari Kajang, Selangor datang bercuti dan menginap di sebuah pusat peranginan di situ. Sewaktu kejadian mangsa yang sedang mendukung bayinya berjalan ke arah pantai, secara tiba-tiba pokok itu telah tumbang lalu menimpa mangsa dan anaknya,” katanya dalam satu kenyataan di sini hari ini.

Christopher berkata menurut saksi kejadian, bahagian kepala ibu bayi itu terbenam ke dalam pasir, manakala anak lelakinya tercampak ke dalam rimbunan daun dan dahan pokok.

“Orang ramai membantu mengorek pasir pantai bagi mengeluarkan mangsa dan berjaya dikeluarkan selain mengalami kecederaan di beberapa bahagian badan manakala bayinya tidak sedarkan diri disyaki mengalami kecederaan di bahagian kepala.

“Kesemua mangsa telah diberi rawatan awal oleh pihak Jabatan Pertahanan Awam Malaysia (JPAM) dan dibawa ke Hospital Melaka untuk rawatan lanjut,” katanya.–AlHijrah Online


UMAT ISLAM JANGAN JAUH MENYIMPANG DARI LANDASAN DITINGGALKAN RASULULLAH

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menasihatkan umat Islam untuk tidak terlalu jauh menyimpang dari landasan yang ditinggalkan Rasulullah SAW.

Titah baginda, Nabi Muhammad SAW telah memberi contoh dan model yang cukup sempurna untuk diteladani bersama.

“Baginda telah menerangi kita dengan jalan yang benar lagi adil.

“Marilah kita bangkit bersama dan memberi keutamaan kepada kemaslahatan ummah dengan menjunjung petunjuk dan tauladan yang telah diwasiatkan oleh seorang insan yang paling sempurna dan mulia,” titah Al-Sultan Abdullah pada majlis sambutan Maulidur Rasul Peringkat Kebangsaan 1444 Hijrah/ 2023 Masihi di Pusat Dagangan Dunia Kuala Lumpur (WTCKL) di sini hari ini.

Dalam majlis itu, baginda turut menitahkan pemimpin negara mencontohi pemerintahan Nabi Muhammad SAW sebagai panduan dalam pelbagai aspek kehidupan merangkumi konsep pentadbiran berasaskan tadbir urus baik, politik, ekonomi, keselamatan dan keadilan.

Titah Al-Sultan Abdullah, Rasulullah mengajar setiap pemimpin menetapkan niat yang betul selain berlaku jujur dalam menjalankan amanah dan meletakkan nilai ketakwaan kepada Allah SWT sebagai pegangan utama.

“Konsep pemerintahan yang dituntut Islam adalah merupakan satu amanah yang sentiasa dalam ruang lingkup ikatan perjanjian antara manusia dengan penciptaNya.

“Maka setiap apa yang dilakukan pemimpin hendaklah dibuat semata-mata atas dasar menjaga kemaslahatan ummah,” titah Seri Paduka

Al-Sultan Abdullah bertitah Rasulullah menuntut hubungan erat antara pemimpin dan masyarakat berasaskan kepada sikap kasih sayang dan saling menghormati antara satu dengan yang lain.

Titah Seri Paduka, pemimpin dan rakyat wajar mengambil iktibar bahawa kecemerlangan Kerajaan Madinah di bawah pentadbiran Rasulullah SAW adalah kerana kekuatan sosiopolitik yang menjamin hak dan keadilan warga, keberkesanan penyatuan ummah dan pembangunan ekonomi yang dinamik.

“Baginda (Rasulullah SAW) mengutamakan kepentingan ramai berbanding individu. Baginda tidak memperjuangkan agenda sempit sebaliknya berlaku adil dengan membangunkan satu gagasan untuk kesejahteraan ummah,” titah Al-Sultan Abdullah.

Pada majlis itu Al-Sultan Abdullah turut berkenan mengurniakan Anugerah Perdana Maulidur Rasul 2023 kepada Pengerusi Jawatankuasa Pendidikan Majlis Agama Islam Wilayah Persekutuan (MAIWP) Tan Sri Syed Zainal Abidin Syed Mohamed Tahir dan enam Anugerah Maulidur Rasul.

Enam penerima Anugerah Maulidur Rasul, bagi kategori Ikon Sains dan Peradaban adalah Pengarah Pusat Dialog Peradaban Universiti Malaya Prof Datuk Dr Azizah Baharudin; Penerbit Eksekutif (Pengisian Kandungan Islam) Penyiaran Televisyen TV3 & TV9 Ahmad Noor Sulaiman (Ikon Media Islam) dan Pengerusi Yayasan Zikay Datuk Mohd Khay Ibrahim (Ikon Korporat Islam).

Turut menerimah anugerah itu tahun ini ialah selebriti Mizz Nina atau nama sebenarnya Syazrina Azman bagi kategori Ikon Aktivis Kemanusiaan dan Chee Hoi Lan (Ikon Ibu Sejati Keluarga Malaysia) atas jasa dan tanggungjawab menjaga, membesar dan mendidik anak angkat beragama Islam.

Terdahulu Yang di-Pertuan Agong dan Raja Permaisuri Agong Tunku Hajah Azizah Aminah Maimunah Iskandariah berangkat tiba kira-kira 9.40 pagi dan disambut Perdana Menteri Datuk Seri Ismail Sabri Yaakob dan isteri Datin Seri Muhaini Zainal Abidin.

Turut hadir Menteri di Jabatan Perdana Menteri (Hal Ehwal Agama) Datuk Idris Ahmad serta menteri-menteri Kabinet selain ratusan hadirin. – AlHijrah Online

Sumber: Bernama


LIGA ARAB KECAM TINDAKAN PELAMPAU ISRAEL SERBU AL-AQSA

KAHERAH: Liga Arab pada Ahad mengecam tindakan pelampau Israel menyerbu Masjid Al-Aqsa yang berada di bawah perlindungan pasukan keselamatan Israel, lapor Agensi Berita Jordan (Petra).

Setiausaha Agung Liga Arab, Ahmed Aboul Gheit berkata tindakan mereka merupakan pencabulan baharu terhadap status quo, dan mewakili provokasi besar kepada perasaan negara Arab dan Islam, yang boleh mencetuskan ketegangan di kota Baitulmaqdis dan kawasan lain.

Beliau berkata tindakan menyerbu perkarangan Al-Aqsa semasa “Perarakan Bendera” adalah tindakan tidak bertanggungjawab yang khususnya bertujuan merealisasikan matlamat kumpulan pelampau yang berusaha untuk menghapuskan kehadiran rakyat Palestin di Baitulmaqdis Timur yang dicerobohi dan mengenakan sekatan ke atas jemaah di kawasan Haram Al Sharif itu.

Beliau menggesa kuasa-kuasa yang berpengaruh di seluruh dunia dan masyarakat antarabangsa supaya memberi tekanan kepada Israel untuk menghentikan provokasi itu yang mendorong ke arah konfrontasi agama dengan akibat yang tidak dapat dibayangkan.–AlHijrah Online


IPD RANAU SEDIAKAN KAWASAN PELAJAR JALANKAN PDPR

RANAU: Ibu Pejabat Polis Daerah (IPD) Ranau membantu pelajar sekolah untuk mendapatkan capaian Internet bagi melaksanakan Pengajaran dan Pembelajaran di Rumah (PdPR), dengan membersihkan kawasan dan membina khemah di atas bukti setinggi 100 meter, di Kampung Paus.

Menurut Ketua Polis Daerah Ranau DSP Sammy Newton, pihaknya menyediakan khemah di atas bukit di dalam ladang kelapa sawit bagi mendapatkan isyarat Internet yang baik, untuk memudahkan proses PdPR terhadap lebih 30 pelajar di kampung itu berjalan lancar.

“Semua peralatan khemah lengkap dengan meja dan kerusi adalah sumbangan daripada pegawai dan anggota IPD Ranau selain menyumbangkan pelitup muka, cecair sanitasi tangan dan bakul makanan untuk pelajar di situ,” katanya kepada media.

Mengulas lanjut, Sammy memaklumkan khemah berkenaan dibina pada Jumaat lepas hasil gotong-royong petugas di IPD Ranau bagi menyediakan keselesaan kepada pelajar dan secara tidak langsung memberi kelegaan kepada ibu bapa di kampung berkenaan.

Sementara itu, Pengarah Jabatan Pendidikan Negeri Sabah Datuk Dr Mistirine Radin, memuji usaha IPD Ranau yang turut membantu melancarkan proses PdPR meskipun kekangan capaian kemudahan Internet.

“Bantuan itu sangat diperlukan oleh pelajar yang sanggup ke lokasi bagi memudahkan mereka mendapat talian Internet dan pesanan pembelajaran daripada guru sekolah,” katanya.

Tambah Dr Mistirine, dengan cara itu, pelajar dapat menerima dan menghantar semula latihan yang telah disemak oleh guru masing-masing melalui aplikasi WhatsApp yang paling popular digunakan pada masa kini.—AlHijrah Online


TIADA DARURAT BAHARU SELEPAS 1 OGOS

KUALA LUMPUR: Kerajaan memutuskan untuk tidak menasihati Yang di-Pertuan Agong, Al-Sultan Abdullah Ri’ayatuddin Al-Mustafa Billah mengisytiharkan Proklamasi Darurat baharu apabila ia tamat pada 1 Ogos ini.

Kenyataan tersebut dimaklumkan Menteri di Jabatan Perdana Menteri (Undang-undang dan Parlimen) Datuk Seri Takiyuddin Hassan dalam Mesyuarat Khas Penggal Ketiga Parlimen ke-14, hari ini.

“Kerajaan membuat keputusan berdasarkan Perkara 150 (3) untuk membatalkan kesemua Ordinan Darurat yang dibuat semasa Proklamasi Darurat.

“Oleh kerana telah dibatalkan, maka isu ungkai sudah tidak lagi relevan,” katanya dalam Dewan Rakyat, hari ini.–AlHijrah Online


MINYAK PAKET PLASTIK LEBIH JIMAT BERBANDING DALAM BOTOL

KEPONG: Dalam tempoh Pergerakan Kawalan Pergerakan (PKP), pengguna yang merasakan minyak masak dalam botol yang dijual ketika ini mahal, boleh beralih kepada minyak masak yang dijual dalam paket plastik.

Pengarah Kementerian Perdagangan Dalam Negeri dan Hal Ehwal Pengguna (KPDNHEP) Kuala Lumpur, Ariffin Samsudin berkata, minyak masak dalam paket masih dijual dengan harga RM2.50 sekilogram (kg).

Menurut beliau, harga bagi 5 kilogram minyak masak yang bersamaan dengan minyak masak dalam botol hanya RM12.50 berbanding lebih RM20 dalam botol.

Bagaimanapun tegas beliau, ia bergantung kepada pilihan pengguna kerana kualiti minyak masak dalam paket juga tidak jauh beza dengan dalam botol.

Terdahulu, Kementerian Perdagangan Dalam Negeri dan Hal Ehwal Pengguna (KPDNHEP) menyangkal dakwaan mengatakan harga minyak paket satu kg dijual pada harga tinggi ketika Perintah Kawalan Pergerakan (PKP)

Minyak masak dalam bentuk pembungkusan satu kilogram adalah barang kawalan bersubsidi sejak 2007 yang dijual pada harga RM2.50.

Bagaimanapun, minyak masak botol bersaiz 5 kilogram tertakluk kepada harga pasaran terbuka.—AlHijrah Online


POLIS NAFI KEJADIAN WARGA BANGLADESH MAUT DIBAHAM HARIMAU

IPOH: Polis Perak menafikan dakwaan tular berkenaan seorang warga Bangladesh maut dibaham harimau di Pos Raya yang terletak di antara Jalan Simpang Pulai-Cameron Highlands.

Ketua Polis Perak, Datuk Mior Faridalathrash Wahid berkata, pihaknya juga percaya gambar tular adalah gambar lama yang ditularkan semula.

Menurutnya, semakan telah dibuat dengan Ketua Polis Daerah Ipoh mengenai perkara itu dan didapati ianya tidak benar.

“Saya ingin memberi nasihat dan peringatan kepada semua pengguna-pengguna Facebook yang suka menularkan berita-berita palsu ini untuk berhenti daripada menyebarkan gambar-gambar lama.

“Gambar lama sebenarnya dia sebarkan balik dengan tujuan untuk menggusarkan orang ramai,” katanya dalam sidang media di Ibu Pejabat Polis Kontinjen Perak di sini, hari ini.

Beliau turut menasihatkan orang ramai untuk berhenti menyebarkan maklumat tidak benar yang merupakan satu kesalahan di bawah Akta Komunikasi dan Multimedia serta Kanun Keseksaan.

“Polis tidak akan teragak-agak untuk mengambil tindakan terhadap mereka yang menyebarkan maklumat atau berita palsu di media sosial,” katanya.

Baru-baru ini tular di laman Facebook gambar seekor harimau dan rangka manusia yang kononnya milik seorang warga Bangladesh yang telah dibaham harimau.–AlHijrah Online


LELAKI BAKAR RUMAH DIBURU POLIS

JERTIH: Seorang lelaki yang dipercayai penagih dadah diburu polis kerana disyaki membakar sebuah rumah di Kampung Keruak di Hulu Besut, di sini petang semalam.

Ketua Polis Daerah Besut Supt Abdul Rozak Muhammad berkata lelaki tempatan berusia 40an itu dipercayai sedang bersembunyi di dalam hutan di sekitar kampung tersebut selepas melakukan perbuatan khianat itu kira-kira pukul 4 petang.

“Polis turut meminta orang awam yang mempunyai maklumat mengenai suspek supaya menghubungi mana-mana balai polis berhampiran dan kes ini sedang disiasat menurut Seksyen 436 Kanun Keseksaan kerana melakukan khianat dengan api.

“Suspek dikatakan mahir dengan selok-belok di dalam hutan di situ menyebabkan usaha memberkasnya berdepan kesulitan,” katanya ketika dihubungi Bernama hari ini.

Dalam kejadian tersebut, rumah milik Nor Baidi Abdullah, 60, musnah sepenuhnya dipercayai dibakar oleh lelaki itu menggunakan minyak petrol.

Menurut Nor Baidi, perbuatan suspek itu sempat dilihat oleh anak lelakinya berusia 16 tahun yang ketika itu berada di dalam bilik air sebelum terdengar suatu bunyi mencurigakan.

“Anak saya terkejut kerana ketika mengintai melalui lubang bilik air, dia ternampak suspek sedang menjirus cecair dipercayai petrol ke dinding rumah sebelum suspek bertindak membaling kain yang dinyalakan api ke salah satu bilik tidur.

“Kejadian kali ini merupakan perbuatan kali keenam suspek membakar rumah saya termasuk ada sekali suspek membakar kereta saya dalam tempoh dua tahun kebelakangan ini, namun kami sekeluarga sempat memadamkan api sebelum merebak pada lima cubaan sebelum ini,” katanya ketika ditemui Bernama hari ini.

Nor Baidi berkata beliau tidak mengetahui motif lelaki berkenaan bertindak sedemikian kerana beliau sekeluarga tidak pernah mengganggunya selama ini. – AlHijrah Online


PM SERU MASYARAKAT BERI TUMPUAN TINGKAT MUTU PENDIDIKAN

KUALA LUMPUR: Perdana Menteri Datuk Seri Anwar Ibrahim menyeru seluruh masyarakat supaya memberi tumpuan untuk meningkatkan mutu pendidikan dengan mengutamakan kekuatan nilai dan akhlak yang baik.

Beliau berkata dengan berpandukan nilai serta akhlak, negara dapat melahirkan insan yang berilmu dan akademis kerana mengamalkan prinsip agama.

“Tidak kurang pentingnya maksud dan matlamat pendidikan itu yang ditekankan Menteri Pendidikan sekarang adalah supaya kembali kepada agama.”

“Yang kita mahu tingkatkan itu adalah manusia dengan keyakinan dengan nilai dan akhlak itu kerana percubaan di banyak negara sangat berhasil memupukkan nilai dalam pendidikan,” katanya ketika berucap selepas menonton pementasan teater “Cikgu Anda” di sini semalam.

Anwar yang juga Menteri Kewangan juga mahu penguasaan bahasa kebangsaan dimartabatkan sebagai bahasa rasmi dan bahasa ilmu.

“Kita juga perlu berusaha untuk meningkatkan disiplin ilmu supaya dapat berlumba dan bersaing (seiring dengan negara lain),” katanya sambil menambah tumpuan itu harus menjadi satu gerakan dan bukannya tertumpu kepada seorang tokoh sahaja.

Terdahulu, beliau menyaksikan pementasan teater berjudul “Cikgu Anda” yang diinspirasikan berkaitan sumbangan beliau dalam bidang pendidikan.

“Cikgu Anda” diadaptasikan ke pentas untuk mengangkat nama Yayasan Anda Akademik (YAA) iaitu institusi pendidikan swasta yang diasaskan sekumpulan siswazah universiti tempatan dan dipelopori Anwar pada Mac 1971.

Ia juga bertujuan menceritakan perjuangan yayasan berkenaan yang membantu keciciran pelajar terutamanya pelajar luar bandar serta kurang berkemampuan untuk mendapat pendidikan yang lebih tinggi.

Naskhah teater itu merupakan terbitan Persatuan Alumni Yayasan Anda Akademik Malaysia (PAYAAM) dengan kerjasama Persatuan Melodi Kenangan Artis dan Penggiat Seni Malaysia (PEMEKAR).

Menerusi kata aluan dalam buku program persembahan itu, Anwar menzahirkan penghargaan kepada semua pasukan penerbitan teater itu kerana dapat mengangkat naskhah berhubung sejarah penubuhan YAA untuk dipertonton kepada masyarakat.

Beliau berkata YAA diwujudkan atas kesedaran pemimpin belia dan mahasiswa daripada Universiti Malaya, Universiti Kebangsaan Malaysia, Institut Teknologi Kebangsaan yang kini dikenali sebagai Universiti Teknologi Malaysia, Maktab Perguruan Islam Lembah Pantai serta Maktab Perguruan Bahasa Lembah Pantai.

“Sebagai satu institusi yang mempunyai falsafah pendidikan yang tersendiri maka semua ativiti digemblengkan ke arah melahirkan seorang insan yang akademis dan bertaqwa.

“Sesuai dengan moto penubuhannya yang berusaha memberi pendidikan di segenap lapisan masyarakat terutama dalam kalangan mereka berpendapatan rendah, maka sudah pasti YAA bertindak dengan mengenakan yuran pengajian paling minimum tetapi mutu pendidikan disediakan sudah teruji keberkesanannya,” katanya.

Teater yang berdurasi sejam setengah itu adalah idea asal Pengerusi PAYAAM Datuk Dr Suhaimi Ibrahim dengan menampilkan barisan pelakon lama dan baharu antaranya Datuk Ahmad Tarmimi Siregar, Hairi Safwan, Abon, Najua P Ramlee, Sarah Fazny dan Eira Sabariah.

“Cikgu Anda” mengetengahkan sekumpulan pelajar yang kurang cemerlang dalam peperiksaan Sijil Pelajaran Malaysia serta kurang berkemampuan namun nekad menyambung pelajaran di peringkat Sijil Tinggi Persekolahan Malaysia di YAA yang antaranya diasaskan oleh Cikgu Anwar yang merupakan tenaga pengajar yayasan itu. –AlHijrah Online


PAHANG BERI RM200 UNTUK BAYI LAHIR TAHUN 2022

KUANTAN: Kerajaan negeri Pahang akan memberi saguhati berjumlah RM200 kepada bayi yang lahir di negeri ini pada tahun 2022.

Menteri Besar Pahang Datuk Seri Wan Rosdy Wan Ismail berkata, saguhati tersebut diperuntukkan kerajaan negeri sebanyak RM5 juta di bawah Program Anak Kebanggaan Pahang (Pahang Pride Kid).

Menurutnya, bayaran tersebut akan dibuat dalam bentuk simpanan bank RM100 manakala RM100 lagi berupa barangan keperluan bayi dan ibu sewaktu berpantang.

“Jumlah peruntukan itu diambil kira berdasarkan data Jabatan Perangkaan bagi kelahiran bayi di negeri Pahang seramai 25,279 pada 2020,” katanya dalam pembentangan Belanjawan Negeri Pahang 2022 pada Sidang Dewan Undangan Negeri di Wisma Sri Pahang di sini, Isnin.

Wan Rosdy berkata, saguhati tersebut akan diberikan untuk setiap kelahiran bagi membantu ibu bapa yang baru menerima cahaya mata mengharungi cabaran terutama dari sudut ekonomi dalam membesarkan anak mereka.

“Di samping meraikan kegembiraan mereka, ia juga sebagai tanda anak yang dilahirkan itu anak kebanggaan negeri Pahang,” katanya.

—AlHijrah Online


100,000 DOS VAKSIN INFLUENZA A DIBAWA MASUK KE NEGARA INI

SHAH ALAM: Kira-kira 100,000 dos vaksin influenza A akan dibawa masuk ke negara ini bulan ini dengan sejumlah 16,800 dos vaksin itu telah tiba di negara ini hari ini.

Menteri Kesihatan, Datuk Seri Dr Dzulkefly Ahmad berkata, daripada jumlah itu sebanyak 15,000 dos vaksin influenza A akan tiba dan memasuki pasaran Isnin ini.

“Sebanyak 67,000 dos vaksin influenza A lagi akan tiba pada 27 Januari depan.

“Satu lagi (sebanyak) 100,000 dos vaksin akan tiba dalam dua hingga tiga minggu akan datang (Februari),” ciap beliau menerusi akaun Twitternya hari ini.

Berikutan itu beliau menggesa hospital dan klinik agar menjual vaksin berkenaan pada harga yang berpatutan.

Vaksin influenza A mendapat permintaan tinggi ekoran penularan wabak influenza A di negara ini ketika ini.

Sehingga semalam, Selangor merekodkan jumlah jangkitan kes influenza tertinggi dengan seramai 717 pelajar di 248 sekolah dijangkiti virus itu diikuti Pulau Pinang (198 pelajar di 96 sekolah), Perak (94 pelajar di 55 sekolah), Pahang (53 pelajar dan 3 guru) dan Negeri Sembilan (30 pelajar). — SINAR HARIAN


Lawatan ke Baitulmaqdis cetus kemarahan Palestin

BAITULMAQDIS – Kunjungan Penasihat Keselamatan Negara Amerika
Syarikat (AS), John Bolton ke Kota Lama Baitulmaqdis telah mencetuskan
kemarahan penduduk Palestin.

Berita Sinar Online menyatakan bahawa Bolton yang merupakan
penyokong kuat tindakan kekerasan rejim Israel ke atas penduduk Palestin
melawat Tembok Barat dan terowong bersebelahannya, semalam sebelum bertemu
dengan Perdana Menteri Israel, Benjamin Netanyahu. Setiausaha Agung Pertubuhan
Pembebasan Palestin (PLO), Saeb Erekat turut mengutuk kunjungan Bolton yang
diiringi rakan sejawatannya di Tel Aviv, Meir Ben-Shabbat dan Duta Israel ke
AS, Ron Dermer yang didakwa menjejaskan undang-undang antarabangsa dan
mempromosikan huru-hara.

Tindakan itu tidak akan mengubah fakta bahawa Baitulmaqdis
Timur adalah ibu negara Palestin tegasnya. Menurut Erekat, isu tuntutan
kedaulatan Israel ke atas Kota Lama itu adalah semata-mata bermotifkan politik
dan tiada kaitan dengan agama.


KHATAM 130 KALI DENGAN AL-QURAN LUSUH

KUALA LUMPUR: Kunjungan bekas Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri ke salah sebuah rumah keluarga asnaf di Taman Semarak, Nilai memberi keinsafan dan rasa kagum kepada beliau.

Ia selepas beliau bertemu dengan Abu Bakar Ismail, 96, yang telah khatam Al-Quran sebanyak 130 kali menggunakan senaskah Al-Quran yang telah lusuh.

“Kunjungan saya ke sebuah rumah ini amat memberi keinsafan dan rasa kagum kepada individu ini.

“Di tangan saya adalah Al-Quran lusuh yang telah dikhatamkannya sebanyak 130 kali.

“Beberapa kali anak menantunya mencadangkan untuk Al-Quran itu ditukar kepada baharu namun beliau menolak,” kata Zulkifli dalam catatan di Facebooknya pada Isnin.

Memetik laporan Berita Harian, Abu Bakar mengalami sakit tua dan sukar untuk berjalan termasuk ingatan semakin berkurangan sedikit namun beliau tetap meneruskan aktiviti bacaan Al-Quran selepas solat fardu.

Al-Quran tersebut dilapor digunakan sejak berkahwin dengan isterinya Hamidah Ali, 76, yang telah meninggal dunia 13 tahun lalu.

“Moga Al-Quran ini menjadi saksi akan istiqamah beliau mengkhatamkannya sebanyak 130 kali sepanjang hidup,” kata Zulkifli. — AlHijrah Online


KANDUNGAN PEMBACAAN ALAM DIGITAL TANPA SEKATAN BOLEH MEROSAKKAN MASYARAKAT – DR MAHATHIR

KUALA LUMPUR: Sumber pembacaan yang begitu banyak di dalam arus digital tanpa sekatan, boleh menjadi gelanggang untuk menyebar berita palsu dan lain-lain kandungan sehingga merosakkan masyarakat, kata Perdana Menteri Tun Dr Mahathir Mohamad.

Beliau yang juga pemangku Menteri Pendidikan berkata di sinilah kerajaan dan semua pihak berdepan cabaran pembacaan hari ini dalam membezakan mana yang benar dan palsu, sama ada (kandungan bahan bacaan) yang dihasilkan melalui kajian atau yang dicipta secara picisan.

Katanya satu daripada cabaran dihadapi hari ini untuk menggalakkan budaya membaca adalah pengaruh digital ke atas masyarakat kerana pengaruh digital terhadap masyarakat begitu besar sehingga sumber pembacaan tradisional seperti surat khabar dan buku-buku semakin diketepikan.

“Banyak syarikat akhbar terpaksa gulung tikar kerana jualan merosot manakala buku-buku tinggal mengumpul debu di perpustakaan atau di atas rak. Namun begitu, ini tidak bermakna rakyat sudah berhenti membaca. Yang berubah ialah sumber pembacaan.

“Malahan, hari ini hampir kesemua akhbar mempunyai versi digital dan buku-buku juga diterbitkan secara digital. Dari segi itu, pembacaan masih kekal sebagai satu budaya,” katanya dalam ucapan sewaktu melancarkan Dekad Membaca Kebangsaan (DMK) di Universiti Kebangsaan Malaysia (UKM), Bangi, dekat sini hari ini.

Menyentuh mengenai kepentingan budaya membaca, Dr Mahathir menegaskan ia adalah suatu amalan pemerolehan dan pengukuhan ilmu pengetahuan yang merupakan asas kepada pembangunan diri manusia.

Jelas beliau, melalui amalan membaca seseorang itu bukan sahaja kaya dengan pelbagai ilmu pengetahuan, bahkan berkebolehan menyampaikan ilmu pengetahuan tersebut dengan baik dan berkesan.

Katanya dari segi sains, amalan membaca menjadi  satu daripada kaedah senaman dan latihan minda yang berkesan di samping berkeupayaan memperkuat rangkaian otak manusia serta mampu merangsang pembinaan rangkaian saraf yang baharu.

“Dan jika kita membaca sesuatu berulang kali, apa yang kita baca itu akan lebih lekat di dalam ingatan dan tidak mudah dilupakan. Pembacaan yang banyak juga dapat mempertingkatkan kecerdasan emosi (EQ) dan tahap kecerdasan intelektual (IQ) seseorang.

“Kedua-dua unsur kecerdasan ini amat penting bagi membolehkan seseorang itu menguasai pelbagai keadaan dan merebut peluang yang ada bagi pembangunan diri,” katanya.

Bagi melahirkan masyarakat yang berilmu pengetahuan, Dr Mahathir berkata program pembudayaan amalan membaca perlulah disusun secara sistematik dan diperluas kepada segenap lapisan masyarakat di seluruh negara.

Menurutnya, program sedemikian hendaklah diadakan secara berterusan dan dilaksanakan dengan penuh kesungguhan dalam usaha melahirkan masyarakat berilmu pengetahuan seterusnya menjadi pemangkin dan tonggak kepada Wawasan Kemakmuran Bersama 2030.

“Untuk mencapai tujuan ini, kita perlu memastikan industri buku di negara kita berdaya saing dan dapat memenuhi kehendak pembaca khususnya sebagai persediaan kita mengharungi Revolusi Industri 4.0.

“Bagi membudayakan amalan membaca ini, usaha untuk menerbitkan bahan bacaan yang berkualiti dan memenuhi keperluan negara memerlukan kerjasama daripada pelbagai pihak termasuklah golongan penulis, editor dan penerbit buku yang perlu dilibatkan secara aktif dalam inisiatif ini,” katanya.

Selain itu, katanya daya beli dalam kalangan masyarakat juga perlu diambil kira dalam usaha mewujudkan pasaran buku yang kompetitif dan mampu dibeli selain  memastikan kebolehcapaian masyarakat kepada bahan bacaan tersebut.

Timbalan Menteri Pendidikan Teo Nie Ching turut hadir pada majlis itu.

DMK adalah inisiatif kerajaan dalam usaha meningkatkan keberhasilan pembacaan rakyat di negara yang antara lain akan memantapkan persekitaran asas galakan membaca dan ketersediaan mental rakyat secara agresif, kreatif dan inklusif selaras hasrat menjadikan Malaysia negara membaca dalam tempoh 10 tahun akan datang.

Melalui slogan #MalaysiaMembaca, DMK anjuran Kementerian Pendidikan Malaysia itu memberi fokus untuk meningkatkan jumlah pembacaan, jumlah pembaca dan sasaran pembaca yang lebih menyeluruh serta melalui penglibatan semua peringkat masyarakat. — BERNAMA


KERAJAAN TELITI LARANG ‘TRANSGENDER’ MASUK MASJID DI WILAYAH PERSEKUTUAN

KEMAMAN: Kerajaan sedang meneliti untuk melarang golongan ‘transgender’ memasuki masjid di Wilayah Persekutuan.

Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary berkata, tindakan pihak berkuasa Perlis melarang ‘transgender’ memasuki masjid dalam keadaan kecelaruan jantina wajar dicontohi.

“Insya-Allah kita akan teliti untuk kita laksanakan di peringkat Wilayah Persekutan yang berada di bawah bidang kuasa kita.

“Untuk negeri-negeri lain terpulang kepada pihak berkuasa agama masing-masing,” katanya selepas menyempurnakan program Inspirasi Qaseh Kami: Food Bank YaPEIM 3.0 di Kemaman siang tadi.

Pun begitu Ahmad Marzuk berkata, jika golangan tersebut memasuki masjid untuk bertaubat ia amat digalakkan.

Setakat ini pihaknya tidak menerima sebarang laporan berkaitan pencerobohan golongan ‘transgender’ di rumah ibadat.

Sebelum ini, Mufti Perlis Datuk Dr Mohd Asri Zainul Abidin menyatakan golongan ‘transgender’ diharamkan memasuki masjid di Perlis dalam keadaan kecelaruan jantina kerana boleh mengganggu suasana ibadah di masjid. – AlHijrah Online


SOLAT TARAWIH, AKTIVITI KEAGAMAAN DIBENARKAN SEPANJANG RAMADAN – ISMAIL SABRI

KUALA LUMPUR: Majlis Keselamatan Negara (MKN) mengumumkan kebenaran solat tarawih secara berjemaah dan aktiviti keagamaan sepanjang bulan Ramadan yang akan tiba tidak lama lagi.

Menteri Kanan (Keselamatan) Datuk Seri Ismail Sabri Yaakob berkata, prosedur operasi standard (SOP) berkaitan jumlah jemaah akan diputuskan di peringkat negeri.

“Seperti kita ketahui, solat dan aktiviti agama adalah di bawah bidang kuasa pihak negeri.

“Tadarus, ceramah agama dan sebagainya, jumlah kehadiran akan ditentukan kerajaan negeri,” katanya dalam sidang media hari ini.

Selain aktiviti keagamaan, Ismail Sabri berkata MKN turut membenarkan penganjuran bazar Ramadan dan bazar Aidilfitri sepanjang bulan puasa. — AlHijrah Online


POLIS MINTA MCMC, CSM JEJAK SUMBER E-MEL ANCAMAN BOM DI BANK NEGARA

KUALA LUMPUR: Polis akan bekerjasama dengan Suruhanjaya Komunikasi dan Multimedia Malaysia (MCMC) dan Cyber Security Malaysia (CSM) bagi menjejak sumber e-mel berhubung ancaman bom di Bank Negara Malaysia (BNM), semalam.

Ketua Polis Kuala Lumpur Datuk Allaudeen Abdul Majid berkata siasatan berhubung ancaman itu dibuat susulan satu kertas siasatan telah dibuka mengikut Seksyen 507 Kanun Keseksaan bagi mengenal pasti pelaku.

Beliau berkata buat masa ini, polis belum mengenal pasti individu yang menghantar e-mel berkenaan.

“Oleh itu, kami akan minta MCMC dan CSM untuk jejak sumber e-mel berkenaan,” katanya pada sidang media Op Hormat Undang-Undang Jalan Raya Polis Kuala Lumpur Fasa 2 di sini hari ini.

Semalam, kakitangan BNM menerima satu e-mel mengenai ancaman bom pada 3 petang, namun pemeriksaan hampir dua jam oleh Unit Pemusnah Bom Polis Diraja Malaysia (PDRM) mengesahkan ancaman tersebut tidak benar dan pusat kewangan negara itu disahkan selamat.

Sementara itu, Allaudeen berkata setakat ini polis selesai merakam keterangan 27 individu bagi membantu siasatan berhubung penganjuran perhimpunan tanpa permit di ibu negara pada Sabtu lepas.

Beliau berkata buat masa ini berbaki dua lagi individu yang belum tampil daripada keseluruhan 29 yang telah dikenal pasti untuk dirakam percakapan walaupun tarikh akhir untuk berbuat demikian telah ditetapkan hingga semalam.

“Dua individu berkenaan diharap dapat tampil kalau tidak kita akan keluarkan notis mengikut Seksyen 111 Kanun Tatacara Jenayah hari ini juga. Itu jalan terakhir kita untuk selesaikan siasatan sebelum rujuk Pejabat Peguam Negara untuk tindakan lanjut,” katanya.

Pada 16 Sept, seramai 850 peserta hadir di perhimpunan anjuran Pemuda Perikatan Nasional (PN) yang telah disahkan polis sebagai tidak mematuhi Akta Perhimpunan Aman 2012 kerana gagal mengemukakan permohonan lengkap mengikut keperluan Jadual 4 dalam Seksyen 10 akta berkenaan. –AlHijrah Online


MOF NAFI TAMBAHAN STR RM600

KUALA LUMPUR: Kementerian Kewangan (MOF) menafikan maklumat mengenai tambahan Sumbangan Tunai Rahmah (STR) sebanyak RM600 yang tular di aplikasi Telegram.

MOF menerusi hantaran di Facebook memaklumkan STR Fasa 3 sudah disalurkan pada 26 Jun lalu dan tempoh permohonan rayuan juga dibuka mulai 3 hingga 31 Julai bagi memastikan program tersebut disasarkan kepada yang layak.

Pemohon boleh mengemukakan dokumen berkaitan untuk semakan semula oleh Lembaga Hasil Dalam Negeri Malaysia (LHDNM).

“Kementerian Kewangan ingin menegaskan maklumat mengenai tambahan Sumbangan Tunai Rahmah (STR) sebanyak RM600 adalah palsu,” menurut kenyataan itu.

MOF turut menasihati orang ramai agar mengikuti saluran rasmi bagi mendapatkan maklumat sahih serta memastikan pautan berita adalah sah dan betul.–AlHijrah Online


JENAZAH TOKOH QARI MALAYSIA, DATUK ABDUL HAK SELAMAT DIKEBUMIKAN

PENDANG: Jenazah Tokoh Qari Malaysia Allahyarham Datuk Abdul Hak @ Abd Ghani Abdullah, 81 selamat dikebumikan di Tanah Perkuburan Islam Kg Batu Hampar Kanan, kira-kira jam 11 pagi tadi, di sini hari ini.

Perkara tersebut dimaklumkan anak Allahyarham Azraie Abdul Hak yang juga Qari Malaysia menerusi hantaran di Facebook.

“Alhamdulillah, selesai urusan pengebumian Ayahanda Almarhum Abdul Hak.

“Saya wakil kepada adik beradik yang lain mengucapkan terima kasih kepada rakan-rakan yang memberi ucapan takziah, datang menziarahi, datang solat jenazah dan datang ke tempat pengebumian memberi penghormatan terakhir kepada arwah. Moga Allah memberi rahmat kepada kalian semua,” kata anaknya Azraie Abdul Hak menerusi hantaran di Facebook, hari ini.

Semalam Allahyarham yang juga Johan Tilawah Al Quran Peringkat Kebangsaan dan Antarabangsa menghembuskan nafas terakhirnya pada jam 9.45 malam tadi.

Sementara itu, Menteri di Jabatan Perdana Menteri (Hal Ehwal Agama), Datuk Dr. Mohd Na’im Mokhtar merakamkan ucapan takziah kepada keluarga Allahyarham.

Dalam hantaran di Facebooknya, Na’im menyifatkan Allahyarham Datuk Abdul Hak sebagai seorang tokoh ilmu taranum Al-Quran yang amat dihormati.

“Keluarga Almarhum sentiasa menjadi contoh sebagai keluarga yang menghidupkan Al-Quran. Almarhum telah membimbing serta mendidik para qari dan qariah di negara kita.

“Jasa Almarhum begitu besar khususnya pembangunan ilmu taranum Al Quran,” katanya.—AlHijrah Online


MAINJ KELUAR FATWA LARANGAN ORANG ISLAM HADIR RITUAL KEAGAMAAN BUKAN ISLAM

JOHOR BAHRU: Majlis Agama Islam Negeri Johor (MAINJ) hari ini mengeluarkan fatwa mengenai larangan ke atas orang Islam hadir ke upacara ritual perayaan penganut agama bukan Islam di negeri ini.

Pengerusi Jawatankuasa Hal Ehwal Agama Islam Negeri Johor Mohd Fared Mohd Khalid berkata ia sebagai menjunjung titah Sultan Johor Sultan Ibrahim Almarhum Sultan Iskandar yang memperkenan fatwa berkenaan berkuat kuasa hari ini.

Beliau berkata para ulama daripada empat mazhab iaitu Syafie, Hanafi, Maliki, Hanbali, telah sepakat bahawa hukum umat Islam menghadiri upacara ritual perayaan keagamaan bukan Islam adalah haram dan dilarang.

“Upacara ritual keagamaan bukan Islam ini termasuklah di rumah ibadat mahupun di tempat lain yang biasa dilaksanakan ritual tersebut.

“Bagaimanapun, menurut sebilangan ulama hukum meraikan undangan atau jemputan ke majlis sempena perayaan bukan Islam tanpa upacara ritual keagamaan adalah harus dan dibenarkan,” kata beliau kepada pemberita di Pusat Islam Iskandar di sini hari ini.

Mohd Fared berkata dengan fatwa ini, ia diharapkan dapat memberikan kefahaman kepada umat Islam negeri ini yang segelintirnya sudah menjadi kebiasaan menyantuni kaum lain dalam usaha mengekalkan keharmonian antara kaum.

Dalam masa sama, beliau berkata satu garis panduan dan kriteria juga dikeluarkan bagi menentukan perayaan orang bukan Islam yang boleh dihadiri oleh umat Islam.

“Antaranya, majlis tersebut tidak disertakan dengan upacara yang bertentangan akidah Islam dan terdapat perbuatan seperti menyertakan simbol agama atau menyanyikan lagu bercirikan agama,” katanya.

Selain itu, beliau berkata majlis tersebut juga tidak disertakan dengan perbuatan yang boleh menyentuh sensitiviti masyarakat Islam seperti ucapan yang menghina dan mempersendakan pegangan agama masyarakat Islam.

Justeru, Mohd Fared menerusi MAINJ akan bertemu dengan ketua keagamaan serta pengurus rumah ibadah bukan Islam bagi memberi penerangan dan penjelasan mengenai garis panduan itu.

“Larangan ini tidak bermaksud untuk menganggu keharmonian antara kaum, tapi sekadar memberi nasihat serta panduan agar pemimpin masyarakat berhati-hati dalam menyatakan kebersamaan dan tidak melanggar batas-batas tertentu,” kata Mohd Fared.

Menurutnya individu yang melanggar garis panduan tersebut boleh dikenakan tindakan mengikut Seksyen 9 Enakmen Kesalahan Jenayah Syariah Negeri Johor 1997. — AlHijrah Online


KDN tidak halang aktiviti Dr Zakir

PUTRAJAYA – Kementerian Dalam Negeri (KDN) tidak berniat mahu mengawal
aktiviti pendakwah antarabangsa, Dr. Zakir Naik.

Menterinya, Tan Sri Muhyiddin Yassin berkata, pendakwah prolifik itu
tidak melakukan kesalahan sekiranya hanya menghadiri program agama dan selagi
tidak menyampaikan ceramah.

“Beliau (Dr. Zakir) akan berada di situ untuk menyertai solat. Beliau
tidak akan menyampaikan ceramah kepada jemaah. Ketua Polis Melaka memberitahu,
atas alasan itu Dr. Zakir dibenarkan menyertai program berkenaan.  Tetapi seperti biasa, tiada ucapan. Kita
bukan nak kawal dia 100 peratus untuk tidak melakukan apa-apa,” katanya pada
sidang media selepas menghadiri perhimpunan bulanan kementerian, pagi tadi.

Semalam, Ketua Polis Melaka, Datuk Raja Shahrom Raja Abdullah
menegaskan tiada halangan terhadap program Malam Islam Bersatu yang bakal
diadakan di Masjid Cina Melaka di Krubong pada 7 September ini yang bakal
dihadiri Dr. Zakir.

Sebelum itu, Ahli Dewan Undangan Negeri (ADUN) Ayer Keroh, Kerk Chee Yee
mempertikaikan penganjuran program berkenaan kerana mengundang pendakwah
tersohor dari India itu.


WANITA MUAT NAIK GAMBAR TATU KALIMAH ALLAH DITAHAN

KUALA LUMPUR: Polis menahan seorang wanita tempatan berusia 46 tahun di Gombak semalam kerana disyaki memuat naik kandungan yang menyentuh sensitiviti agama dan perkauman di media sosial Facebooknya.

Setiausaha Polis Diraja Malaysia (PDRM) Datuk Noorsiah Mohd Saaduddin berkata wanita yang dipercayai pemilik akaun Facebook @Bunga Matahari itu dipercayai telah memuat naik gambar kalimah Allah yang ditatu di badan seorang wanita.

“Polis turut merampas sebuah telefon bimbit dan sekeping kad sim daripada wanita berkenaan dan beliau direman selama tiga hari sehingga esok,” katanya dalam kenyataan di sini hari ini.

Noorsiah berkata kes wanita berkenaan disiasat Unit Siasatan Jenayah Terkelas, Bahagian D5, Jabatan Siasatan Jenayah Bukit Aman mengikut Seksyen 298A Kanun Keseksaan dan Seksyen 233 Akta Komunikasi dan Multimedia 1998.

“PDRM menasihatkan orang ramai supaya tidak menyalahgunakan media sosial dengan mengeluarkan kenyataan yang mengaibkan, mengundang kemarahan, menimbulkan rasa benci kepada agama, bangsa, kaum, raja sehingga boleh mencetuskan ketidakharmonian dan menjejaskan perpaduan,” katanya.

Beliau berkata tindakan tegas boleh diambil terhadap sesiapa sahaja yang menyalahgunakan media sosial mengikut peruntukan undang-undang sedia ada demi melindungi ketenteraman dan kepentingan masyarakat. — AlHijrah Online


NAHAS AMBULANS: DUA BAYI ANTARA YANG TERLIBAT

KULIM: Sebuah ambulans yang membawa dua bayi, dua wanita serta tiga kakitangan Kementerian Kesihatan Malaysia (KKM) terbabit dalam kemalangan dengan sebuah kereta di Kulim Hi-Tech, hari ini.

Bagaimanapun, kesemua penumpang ambulans tersebut dalam keadaan selamat.

Penolong Pengarah Bahagian Operasi Kebombaan dan Penyelamat, Jabatan Bomba dan Penyelamat Malaysia (JBPM) Kedah, Mohamadul Ehsan Mohd Zain berkata, pihaknya menerima panggilan berhubung kemalangan itu pada 10.53 pagi.

Tambahnya, anggota dari Balai Bomba dan Penyelamat (BBP) Kulim Hi-Tech yang diketuai Mohd Yusri Yusof tiba di lokasi tidak lama kemudian.

“Terdapat empat orang dalam ambulans iaitu dua bayi dan dua wanita serta tiga kakitangan KKM manakala seorang lagi adalah wanita dipercayai pemandu kereta berkenaan yang berusia 50-an di lokasi,” katanya.

Memetik laporan Harian Metro, ketiga-tiga kakitangan KKM serta dua wanita berkenaan mengalami kecederaan ringan di samping kedua-dua bayi itu tidak cedera.

“Bagaimanapun identiti kesemua mereka dalam ambulans itu tidak diperolehi setakat ini,” katanya.

Mohamadul berkata, ambulans tersebut dipercayai dari Klinik Kesihatan Padang Kulim dan mangsa yang cedera dihantar ke Hospital Kulim.–AlHijrah Online


TANAH RUNTUH: MAYAT TERAKHIR DITEMUKAN PADA HARI KESEMBILAN SAR

KUALA LUMPUR: Penantian dan usaha pencarian mangsa terakhir tragedi tanah runtuh di tapak perkhemahan Father’s Organic Farm, Gohtong Jaya di Batang Kali di sini, berakhir selepas mayat mangsa itu ditemukan petang tadi.

Selepas sembilan hari operasi mencari dan menyelamat (SAR) dilaksanakan, mayat terakhir atau mangsa ke-31 iaitu kanak-kanak lelaki dipercayai berusia lingkungan antara 7 hingga 12 tahun, ditemukan pasukan SAR pada pukul 4.53 petang.

Ketua Polis Daerah Hulu Selangor Supt Suffian Abdullah berkata mayat itu ditemukan dalam keadaan telungkup di tebing bukit, kira-kira empat meter dari tapak perkhemahan sektor A (hill view) dengan kedudukan mangsa yang tertimbus pada kedalaman tanah 1.5 meter.

“Mayat ditemukan dalam sleeping bag dengan keadaan sempurna dan berpakaian, namun sudah mula mereput. Mayat dihantar ke Hospital Sungai Buloh untuk proses bedah siasat,” katanya pada sidang media di sini hari ini.

Walaupun kesemua mayat mangsa ditemukan, beliau berkata operasi SAR yang sudah berlangsung selama sembilan hari itu, masih diteruskan bagi kerja pemeriksaan serta siasatan lanjut di tapak kejadian, dan keputusan untuk menamatkan SAR berkenaan akan dimaklumkan esok.

Sementara itu, Timbalan Pengarah Jabatan Bomba dan Penyelamat (JPBM) Selangor Wan Md Razali Md Wan Ismail berkata mangsa terakhir itu, ditemui hasil korekan secara manual oleh anggota penyelamat yang mengesan aliran cecair, yang dipercayai daripada mayat tersebut.

Dalam tragedi pada awal pagi 16 Dis lepas, seramai 92 mangsa yang terlibat dengan 61 daripadanya terselamat, manakala 31 terkorban selepas berlaku runtuhan tanah hingga menimbus kawasan perkhemahan mangsa. Kejadian menyayat hati itu meragut nyawa 18 individu dewasa dan 13 kanak-kanak.

Kawasan SAR yang dibahagikan kepada tiga sektor pencarian iaitu sektor A, sektor B (farm view) dan sektor C (river side) itu, melibatkan kekuatan melebihi 250 anggota penyelamat daripada pelbagai agensi serta khidmat unit anjing pengesan (K9) selain penggunaan jentera berat.

Operasi itu melibatkan kerjasama lima agensi utama kerajaan iaitu Polis Diraja Malaysia, Angkatan Tentera Malaysia, JBPM, Pasukan Mencari dan Menyelamat Khas Malaysia (SMART) dan Angkatan Pertahanan Awam (APM).

Secara keseluruhan, 20 mayat ditemukan di sektor A, satu di sektor B dan 10 lagi di sektor C.

Operasi itu disifatkan mencabar kerana kedudukan runtuhan pada sudut 45 darjah dan luas, serta keadaan timbunan tahan yang tebal dan berlumpur, selain faktor cuaca tidak menentu menyaksikan operasi tersebut beberapa kali ditangguhkan atas faktor risiko keselamatan.

Operasi SAR itu turut menguji ketahanan mental dan fizikal semua petugas operasi dan tidak terkecuali beberapa ekor anjing K9, terpaksa direhatkan akibat keletihan melampau, malah awal hari ini, seorang anggota APM yang terlibat dalam operasi itu dikejarkan ke hospital selepas pengsan dipercayai akibat keletihan melampau dan dehidrasi.

Semalam, Agensi Pengurusan Bencana Negara (NADMA) mengeluarkan senarai identiti 30 individu terkorban dalam kejadian itu selepas proses mengenal pasti dilakukan menerusi kaedah padanan asid deoksiribonukleik (DNA), cap jari, gigi dan pengecaman waris termasuk pada barangan peribadi serta tanda unik pada badan mangsa.

Dalam pada itu, rata-rata rakyat Malaysia di media sosial menzahirkan kesyukuran selepas mayat mangsa terakhir berjaya ditemukan, selain merakamkan ucapan penghargaan kepada seluruh anggota pasukan SAR yang bertungkus lumus melaksanakan operasi tersebut. —AlHijrah Online


PESARA POLIS DIDENDA RM6,500 TEMBAK KUCING, LEPAS TEMBAKAN DI TEMPAT AWAM

KUALA LUMPUR: Seorang pesara polis yang melakukan khianat dengan menembak seekor kucing jantan yang memakan ayam peliharaannya dan melepaskan tembakan di tempat awam, dijatuhi hukuman denda berjumlah RM6,500 oleh Mahkamah Majistret Selayang di sini.

Majistret Nik Fadli Nik Azlan menjatuhkan hukuman itu ke atas Zainol Abidin Md Zain, 65, selepas lelaki itu menukar pengakuan kepada bersalah pada sebutan semula kes itu hari ini.

Bagi pertuduhan khianat, mahkamah menjatuhkan hukuman denda RM5,000 atau penjara enam bulan manakala denda RM1,500 atau penjara dua bulan untuk kesalahan melepaskan tembakan di tempat awam.

Zainol Abidin didakwa dengan sengaja membunuh haiwan itu menggunakan selaras senapang patah di kawasan kebunnya di Kampung Setia, Kuang, Selangor pada 6.40 petang, 1 Julai 2020 mengikut Seksyen 428 Kanun Keseksaan yang membawa hukuman maksimum penjara tiga tahun atau denda atau kedua-duanya sekali.

Bapa anak tujuh itu turut didakwa melepaskan tembakan di tempat awam menggunakan senjata sama pada masa dan di tempat sama mengikut Seksyen 39 Akta Senjata 1960 (Akta 206) dan boleh dihukum mengikut Seksyen 43 akta sama yang membawa hukuman maksimum penjara setahun atau denda RM2,000 atau kedua-duanya sekali.

Timbalan Pendakwa Raya Nur Shasha Hidayah Nor Azahar memohon hukuman setimpal supaya menjadi pengajaran kepada tertuduh kerana tiada sebab munasabah untuk dia melepaskan tembakan kepada kucing yang bukan merupakan haiwan berbahaya kepada sesiapa pun.

“Adalah tidak wajar untuk tertuduh menembak kucing sehingga mati dengan alasan kucing itu telah memakan ayam belaannya. Walaupun tertuduh mempunyai lesen memiliki senjata api tetapi perbuatannya melepaskan tembakan di tempat awam dan membunuh kucing adalah tidak patut,” katanya.

Peguam Azman Abdullah yang mewakili tertuduh memohon hukuman ringan dengan alasan anak guamnya telah menyesal dan berjanji tidak akan mengulangi kesalahan sama.

“Kucing itu telah memakan ayam anak guam saya dan pelbagai cara telah dilakukan olehnya untuk mengelakkan kucing tersebut daripada makan ayam belaannya itu. Kucing itu telah ditembak serta ditanam sendiri olehnya dan senjata yang digunakan adalah senapang patah milik arwah datuk tertuduh dan dia memiliki lesen senjata api,” kata peguam itu.–AlHijrah Online


WANITA DITIKAM DALAM KEDAI DOBI STABIL – POLIS

KUALA NERUS: Wanita yang ditikam dalam kejadian samun di kedai dobi layan diri, di hadapan Kem Sri Pantai, Seberang Takir, di sini semalam, dilaporkan dalam keadaan stabil.

Timbalan Ketua Polis Daerah Kuala Terengganu Supt Wan Mohd Zaki Wan Ismail berkata, mangsa berusia 31 tahun mengalami kecederaan di bahagian belakang badan kerana ditikam senjata tajam dipercayai gunting.

Kejadian dikatakan berlaku kira-kira jam 3 petang selepas mangsa masuk ke kedai dobi berkenaan sendirian.

“Ketika berada dalam kedai dobi itu suspek kemudian meluru masuk mengekori mangsa sebelum menikam mangsa dari belakang menggunakan gunting,” katanya seperti dilapor media tempatan.

Suspek juga memukul dan menendang mangsa menggunakan kaki dan tangan sebelum melarikan diri dengan meninggalkan mangsa dalam keadaan kesakitan.

Katanya, suspek kemudian melarikan diri menggunakan Proton Wira kelabu yang diletakkan di hadapan kedai serbaneka 24 jam bersebelahan kedai dobi itu.

Suspek dipercayai masih bersembunyi dan setakat dilaporkan masih belum ada sebarang tangkapan selain usaha memburu suspek sedang dijalankan.

“Mangsa masih menerima rawatan di Unit Kecemasan, Hospital Sultanah Nur Zahirah (HSNZ) dan dilaporkan dalam keadaan stabil

“Kita juga tidak menerima sebarang laporan kerugian daripada mangsa dan kes disiasat mengikut Sekatan 324/393 Kanun Keseksaan,” katanya.–AlHijrah Online


COVID-19: 138 ANGGOTA KESIHATAN DIKESAN POSITIF, TIADA KES DARIPADA PENGENDALIAN PESAKIT

PUTRAJAYA: Seramai 138 anggota kesihatan Kementerian Kesihatan Malaysia (KKM) telah dikesan positif COVID-19 sehingga 12 tengah hari semalam, kata Ketua Pengarah Kesihatan Datuk Dr Noor Hisham Abdullah.

Bagaimanapun, beliau menegaskan, tiada daripada kes tersebut yang berpunca daripada pengendalian kes yang disahkan positif dari wad COVID-19 dan unit rawatan rapi (ICU) di fasiliti KKM.

“Sebanyak 58 kes (42 peratus) berkaitan dengan majlis perkahwinan yang dihadiri oleh individu yang juga menghadiri perhimpunan di Seri Petaling,” katanya pada sidang media harian COVID-19 di sini hari ini.

Beliau berkata 14 kes (10.1 peratus) pula berkaitan dengan pesakit Severe Acute Respiratory Infection (SARI) dan kes bergejala ringan setelah mereka (pesakit) tidak tahu atau tidak memaklumkan status mereka.

“Dua (2) kes daripada kumpulan ini tidak memaklumkan yang mereka telah menghadiri perhimpunan di Seri Petaling,” katanya.

Dr Noor Hisham berkata sembilan kes pula berkait kontak dengan ahli keluarga yang positif COVID-19, enam kes berkaitan sejarah melawat luar negara, empat kes dari rakan yang positif COVID-19 , tiga kes dari pendedahan semasa aktiviti saringan di lapangan

“Dua kes telah hadir perhimpunan di Seri Petaling dan baki kes iaitu 42 kes masih dalam siasatan punca jangkitan,” katanya.

Beliau berkata semua anggota kesihatan dan barisan hadapan termasuk pengamal perubatan swasta dan NGO, yang merawat pesakit perlu menggunakan penutup hidung dan mulut.

Katanya anggota kesihatan juga perlu mengamalkan langkah-langkah pencegahan seperti yang telah disarankan terutamanya dalam memastikan tangan sentiasa bersih, mengamalkan penjarakan sosial dan pemakaian alat pelindung diri (PPE) mengikut keperluan, terutama ketika melaksanakan prosedur klinikal.

“KKM juga menyeru supaya orang ramai yang datang untuk mendapatkan rawatan memberi maklumat secara jujur mengenai sejarah kontak rapat kes positif COVID-19, kehadiran ke mana-mana perhimpunan dan sejarah perjalanan ke luar negara,” katanya. — BERNAMA


HUBUNGI PEGAWAI DAERAH UNTUK DAFTAR, TERIMA BANTUAN WANG IHSAN

KUALA LUMPUR: Mangsa banjir yang masih belum mendaftar atau menerima Bantuan Wang Ihsan (BWI) daripada kerajaan boleh menghubungi pegawai daerah masing-masing dengan segera.

Menurut Perdana Menteri, Datuk Seri Ismail Sabri Yaakob, seramai 28,287 mangsa banjir telah menerima BWI setakat jam 12 tengah hari Isnin 3 Januari.

“Bagi mereka yang masih belum mendaftar atau menerima manfaat ini, boleh segera menghubungi pegawai daerah anda untuk bantuan segera oleh kerajaan,” menurut ciapannya di Twitter.

Sebelum ini, kerajaan mengumumkan bantuan wang tunai RM1,000 buat ketua isi rumah di kawasan banjir sementara keluarga mangsa yang terkorban akibat banjir akan menerima bantuan sebanyak RM10,000.

Kerajaan juga memberikan rebat 100 peratus ke atas tarif elektrik kepada mangsa banjir bagi bil bulan Disember.—AlHijrah Online


GUNUNG BERAPI DI PAPUA NEW GUINEA MELETUS

KOKOPO : Gunung berapi Ulawun di Papua New Guinea dilaporkan meletus awal pagi ini menyebabkan penduduk terpaksa berpindah.

Menurut Penolong Pengarah, Rabaul Volcano Observatory, Ima Itikarai, aktiviti seismik bermula tengah hari semalam sebelum gunung berapi terbabit meletus pada kira-kira jam 4.30 pagi (waktu tempatan) hari ini.

“Letusan kelihatan dengan cahaya merah pijar naik kurang 100 meter dari dasar,” katanya.

Menjelang subuh, asap kelabu mula kelihatan naik beberapa ratus meter memenuhi ruang udara sementara penduduk tempatan, Chris Lagisa berkata mereka boleh mendengar bunyi gas dan lava mengalir. Terletak di gugusan pulau terpencil Bismarck, Gunung berapi Ulawun menyebabkan kira 7,000 hingga 13,000 orang terpaksa meninggalkan kediaman mereka ketika ia meletus pada Jun lalu.

Sementara itu, pegawai Pusat Bencana West New Britain berkata, kebanyakan penduduk terjejas akibat letusan terdahulu masih tinggal di pusat pemindahan namun beberapa penduduk yang kembali ke kediaman mereka berhampiran gunung berapi itu terpaksa dipindahkan semula.

Termasuk dalam senarai ‘Decade Volcanoes’, Gunung berapi Ulawun antara paling bahaya di dunia kerana berisiko meletus dengan kuat dan ganas. – Agensi


JKN PERAK SIASAT GUMPAL RAMBUT DALAM TEPUNG PELITA

IPOH: Jabatan Kesihatan Negeri (JKN) Perak sedang menyiasat kes penemuan gumpalan rambut di dalam kuih tepung pelita yang didakwa dibeli di sebuah bazar Ramadan di Teluk Intan seperti yang tular dalam media sosial semalam.

Pengerusi Jawatankuasa Kesihatan, Sains, Alam Sekitar dan Teknologi negeri Mohd Akmal Kamarudin berkata kes sedang disiasat bagi mengenal pasti pelaku agar ia tidak berulang dan memudaratkan kesihatan orang ramai.

“Apa sahaja kes yang berkaitan, kita minta laporkan kepada Bahagian Keselamatan Makanan JKN untuk memudahkan kita mengumpul maklumat dan melengkapkan siasatan,” katanya kepada Bernama.

Beliau mengulas gambar viral dengan kapsyen antara lain menyebut ‘Sehelai rambut boleh dimaafkan, tetapi ini segumpal rambut. Peniaga yang menyediakan juadah perlu memastikan kebersihan’ sambil dilampirkan gambar kuih tepung pelita dan gumpalan rambut tersebut.

Pada Rabu lepas, dua beradik berusia sembilan dan tujuh tahun mengalami cirit-birit dan muntah dipercayai selepas makan puding buih dibeli ibunya di bazar Ramadan di Kuala Terengganu.

Berikutan kejadian itu, kanak-kanak tersebut dimasukkan ke Hospital Sultanah Nur Zahirah (HSNZ) dan kedua-duanya yang masih menerima rawatan, dilaporkan stabil.–AlHijrah Online


KOKURIKULUM: KPM BERI KELONGGARAN PELAJAR PAKAI BAJU SUKAN

NILAI: Kementerian Pendidikan (KPM) memberikan kelonggaran kepada pelajar untuk memakai baju-T sukan bersesuaian semasa mengikuti aktiviti kokurikulum badan beruniform di sekolah.

Menterinya, Fadhlina Sidek, berkata keputusan itu dibuat bertujuan meringankan beban ibu bapa sekiranya tidak mampu membeli set pakaian badan beruniform menjelang sesi pembukaan sekolah pada 20 Mac ini.

“Soal baju kokurikulum, badan beruniform, juga menjadi isu, jika tidak mampu, pakai baju sukan sekolah  untuk hadir dan mengikuti semua program kokurikulum yang dilaksanakan di sekolah,” katanya kepada pemberita selepas merasmikan Seminar Membangunkan Malaysia MADANI Peranan Sektor Pendidikan, di sini, hari ini.

Mengulas mengenai rungutan ibu bapa mengenai kelewatan pengumuman keputusan Sekolah Berasrama Penuh (SBP) yang akan dikeluarkan pada Jumaat ini, Fadhlina berkata tarikh berkenaan adalah wajar dan tidak timbul isu kesuntukan masa untuk membuat persiapan ke sekolah baharu.–AlHijrah Online


MAYAT HANGUS TERBAKAR DISAHKAN WANITA

KUALA TERENGGANU: Polis mengesahkan identiti mayat yang ditemui rentung dalam belukar di Kampung Padang Air, Kuala Nerus pada 17 April lalu, adalah seorang wanita tempatan yang dilaporkan hilang sebelum ini.

Ketua Jabatan Siasatan Jenayah Terengganu, ACP Mohd Marzukhi Mohd Mokhtar berkata, perkara tersebut telah disahkan dengan keputusan hasil ujian asid deoksiribonukleik (DNA) diterima beberapa hari lepas.

“Keputusan DNA sudah dikeluarkan dengan sampel mangsa yang diuji sepadan dengan sampel keluarga terdekatnya.

“Keputusan itu sudah dimaklumkan kepada ahli keluarga terlibat dan jenazah kini masih berada di bilik mayat Hospital Sultanah Nurzahirah (HSNZ),” katanya.

Sebelum ini, seorang tukang sapu Majlis Bandaraya Kuala Terengganu (MBKT) terjumpa satu mayat yang telah hangus terbakar, dipercayai mangsa pembunuhan, di Kampung Padang Air, Tepoh, April lalu.–AlHijrah Online


JANGAN TAMAK BELI ROTI GARDENIA

KAJANG: Bekalan roti Gardenia masih mencukupi meskipun ia kini dijual laris ketika Perintah Kawalan Pergerakan (PKP).

Timbalan Menteri Perdagangan Dalam Negeri Dan Hal Ehwal Pengguna (KPDNHEP) Datuk Rosol Wahid berkata pihaknya diberi jaminan bekalan roti mencukupi sepanjang tempoh kawalan pergerakan bagi membendung penularan COVID-19.

Bagaimanapun, beliau berkata, pihak pembekal roti terbabit memerlukan masa untuk menambah stok bekalan baharu.

“Kita difahamkan bekalan mencukupi dan orang awam tidak perlu gusar. Bekalan ada cuma pembekal perlu masa untuk penuhkan rak-rak jualan di kedai,” kata ketika ditemui pemberita selepas membuat lawatan ke Pusat Pengumpulan dan Pengagihan Makanan bagi Program Food Bank di sini hari ini.

Rosol berkata kementerian ketika ini belum bercadang untuk mengehadkan jumlah pembelian roti Gardenia oleh orang awam, bagaimanapun beliau menasihatkan pembeli supaya tidak tamak dan membazir dengan melakukan pembelian dalam jumlah yang banyak.

“Jangan membazir dan jangan penting diri. Dalam keadaan sekarang kita harap semua fikirkan untuk orang lain,” katanya.

Gardenia Bakeries Sdn Bhd sebelum ini menggesa orang ramai supaya bertenang dan membeli mengikut keperluan seharian.

Syarikat pengeluar roti itu juga memaklumkan tidak dapat menambah jumlah pengeluaran roti kerana sudah mencapai tahap pengeluaran maksimum. — AlHijrah Online/ Zaim Zamani


AFGHANISTAN DI BAWAH TALIBAN: MAJU ATAU MUNDUR?

Tanggal 15 Ogos lalu, Taliban menguasai Kabul. Dua puluh tujuh hari kemudiannya pada 11 September 2021, kumpulan terakhir tentera Amerika Syarikat (AS) meninggalkan Afghanistan selepas 20 tahun kempen ‘perang memerangi keganasan’ dicanangkan AS kepada dunia.

Titik tolak campurtangan negara kuasa besar itu adalah insiden serangan ke atas bangunan World Trade Center (WTC) pada 11 September 2001 didalangi Al-Qaeda dan Afghanistan pula diperangi kerana menjadi sarang persembunyian kepada militan Al-Qaeda.

AS kata objektif mereka dalam perang memerangi keganasan tercapai selepas Osama bin Laden dibunuh pada 2011. Presiden AS Joe Biden menegaskan masa depan Afghanistan kini terletak di tangan rakyatnya selepas 20 tahun peperangan yang mengorbankan ratusan ribuan nyawa.

Dalam tempoh 20 tahun itu jugalah Afghanistan tidak sunyi dari insiden pengeboman, serangan, penculikan dan pembunuhan, mendaki tangga korupsi dunia. Pada 2010, Afghanistan menjadi negara ketiga paling korup di dunia mengikut indeks rasuah dikeluarkan Transparency International.

Kini dengan pengunduran tentera AS, dunia kembali mengambil tahu tentang negara yang diberi jolokan “the graveyard of the empires’. Tidak keterlaluan jika dikatakan yang Afghanistan adalah negara yang tidak terkalahkan.

Petang 24 September lalu, penulis melewati ruang udara Afghanistan dari Islamabad, Pakistan. Pemandangan dari udara membuktikan bahawa gunung ganang dan banjaran Hindu Kush yang melingkungi negara yang terletak di Asia Tengah dan Asia Selatan itu adalah ibarat kubu semulajadi yang menjadikan Afghanistan sukar ditakluki.

Suatu ketika dulu di penghujung 1970-an hingga akhir 1980-an, kawasan pergunungan inilah menjadi kubu persembunyian pejuang mujahidin yang kemudiannya mengalahkan tentera komunis soviet “red army”.

Kini selepas empat dekad perang saudara dan peperangan ke atas kuasa asing, tampuk kepimpinan Afghanistan kembali ke tangan Taliban yang suatu ketika dulu (1996-2001) pernah memerintah negara konflik itu.

Ketika itu, pemerintahan Taliban dikecam masyarakat dunia kerana dasar keras ke atas golongan wanita yang dipinggirkan sepenuhnya dari masyarakat. Golongan wanita juga dinafikan akses kepada pendidikan dan pekerjaan.

Selepas menjejaki bumi Afghanistan pasca kerajaan baru Emeriyah Islam Afghanistan yang diumumkan dua minggu lalu, penulis mendapati terdapat anomali (keluarbiasaan) kepada pandangan penduduk di sini.

Misalnya pandangan sukarelawan sebuah badan bukan kerajaan (NGO) tempatan, Naemmullah (bukan nama sebenar) yang menyalahkan negara kuasa asing yang membekukan USD9.5 bilion aset Afghanistan tetapi pada masa sama tidak mahu ia dilepaskan kepada kerajaan semasa.

Individu sama mengakui yang Afghanistan dan 40 juta populasinya, termasuk beliau sendiri yang sudah empat bulan tidak menerima gaji, terkesan dengan ekonomi Afghanistan yang semakin meruncing kerana kerajaan tiada wang.

Bank tempatan mengehadkan pengeluaran USD200 seminggu bagi setiap pelanggan. Ini menerangkan kenapa ramai penduduk yang berkumpul berhimpit-himpit di depan bank saban hari untuk mengeluarkan wang.

Waktu bekerja juga dikurangkan dari 10 pagi hingga 4 petang kepada waktu bekerja baru iaitu 10 pagi hingga 1 petang setiap hari. Pun begitu, kehadiran Taliban dikatakan meningkatkan tahap keselamatan dan tidak ada lagi kecurian atau jenayah kecil.

“Keselamatan makin baik selepas Taliban kembali menguasai Kabul dan Afghanistan, tapi keadaan ekonomi pula semakin teruk,” kata Abdul Fatah Jawal juga dari sebuah NGO yang berpangkalan di bandar Kabul.

Isu ekonomi adalah isu meruncing di Afghanistan dan menunggu masa untuk meletup. Bukan hanya gaji kakitangan kerajaan, kerajaan sementara Emeriyah Islam Afghanistan yang diketuai Mullah Mohamad Hasan Akhund juga dikatakan berdepan kesukaran untuk menampung kebajikan pejuang-pejuangnya.

Difahamkan kerajaan Emeriyah Islam Afghanistan bergantung kepada sedikit simpanan yang ada selain kutipan cukai import/eksport barangan melalui pintu sempadan negara-negara jirannya seperti Pakistan dan Iran.

Setakat ini, hanya 10 negara ‘mengiktiraf’ kerajaan sementara Emeriyah Islam Afghanistan diterajui Taliban. Masyarakat dunia selebihnya masih mengambil sikap tunggu dan lihat dengan tindak tanduk Taliban 2.0 yang dilaporkan lebih terbuka walaupun media antarabangsa terus menjadikan isu hak wanita sebagai ‘peluru’ membelasah Taliban.

Pengalaman penulis di Kabul menyaksikan sendiri bagaimana laporan media barat yang mengatakan golongan wanita disisihkan dari masyarakat adalah tidak benar dan hanya menebalkan Islamofobia.

Ketika zaman Taliban 1.0 (1996-2001), wanita langsung tidak dibenarkan keluar dari rumah, tetapi perkara itu berbeza sekarang (ada wanita di jalanan dan bekerja tetapi dengan penekanan memakai hijab).

Pun begitu, tindakan kerajaan menukar nama kementerian wanita dan menyekat pelajar perempuan (sekolah menengah) ke sekolah kerajaan dilihat “kegagalan” Taliban untuk memberi keutamaan kepada perkara-perkara yang lebih besar di mata dunia dan rakyatnya iaitu ekonomi.

Sidang Kuala Lumpur Mengenai Afghanistan 2021 kelmarin dalam resolusinya menyatakan keutamaan kepada Afghanistan adalah membentuk kerajaan inklusif dan berfungsi yang perlu memenuhi keperluan asas rakyat, menjamin keamanan dan keselamatan selain membantu membangunkan semula Afghanistan dan ekonominya.

Afghanistan terlalu kompleks, memahaminya juga memerlukan masa. Ia sebuah negara dengan etnik/tribe yang pelbagai dari Pashtun, Tajik, Hazara, Uzbek, Aimaq, Turkmen, Baloch dan lain-lain).

Tanpa bantuan dan sokongan dunia, Emeriyah Islam Afghanistan akan berdepan cabaran bukan hanya untuk menguruskan negara itu tetapi untuk memastikan adanya makanan di atas meja bagi setiap rakyatnya.

Maju atau mundur Afghanistan dan rakyatnya kini bergantung kepada keterbukaan kerajaan Emeriyah Islam Afghanistan dan tindakan masyarakat dunia untuk mendekati Taliban dengan penuh kebijaksanaan. — AlHijrah Online

Syed Azwan Syed Ali yang kini berada di Kabul, Afghanistan bagi menyertai misi kemanusiaan Global Peace Mission (GPM) Malaysia dan Muslim Volunteer Malaysia (MVM) mempunyai lebih 16 tahun pengalaman dalam kewartawanan, khususnya liputan di zon konflik dan bencana.

KREDIT GAMBAR: SYED AZWAN SYED ALI DAN MUSLIM VOLUNTEER MALAYSIA (MVM).


KEPUTUSAN TAWARAN KE TINGKATAN ENAM DIUMUM ISNIN 3 JULAI

KUALA LUMPUR: Keputusan tawaran kemasukan ke Tingkatan Enam tahun 2023 bagi  murid lepasan peperiksaan Sijil Pelajaran Malaysia (SPM) tahun 2022 akan diumumkan pada 3 Julai ini (Isnin) , menurut Kementerian Pendidikan Malaysia (KPM).

Bagi murid yang tidak menerima tawaran ke Tingkatan Enam rayuan boleh dikemukakan secara dalam talian melalui pautan sama atau melalui sekolah masing-masing mulai 3 hingga 17 Julai 2023.

“Keputusan permohonan rayuan kemasukan ke Tingkatan Enam Semester 1 Tahun 2023 akan dimaklumkan pada 24 Julai 2023 melalui portal yang sama atau dimaklumkan pihak sekolah bagi murid yang tidak mempunyai capaian Internet,” menurut kenyataan itu.

Menurut KPM, murid yang ditawarkan ke Tingkatan Enam perlu melapor diri pada 16 Julai bagi sekolah dalam negeri Kumpulan A dan 17 Julai bagi sekolah dalam negeri Kumpulan B di Kolej atau Pusat Tingkatan Enam yang dinyatakan dalam surat tawaran, manakala pengambilan rayuan, tarikh lapor diri pada 25 Julai.–AlHijrah Online


SPRM SELESAI TEMU BUAL SAKSI ISU NGO KUTIP DERMA RAKYAT PALESTIN

KUALA LUMPUR: Suruhanjaya Pencegahan Rasuah Malaysia (SPRM) telah menemu bual beberapa saksi berhubung siasatan terhadap sebuah badan bukan kerajaan (NGO) yang mengutip wang derma untuk rakyat Palestin.

Ketua Pesuruhjaya SPRM Tan Sri Azam Baki berkata siasatan dijalankan susulan timbul dakwaan pelbagai pihak yang mempersoalkan bagaimana wang derma itu dibelanjakan oleh NGO berkenaan.

Beliau berkata individu yang dipanggil itu adalah mereka yang bertanggungjawab dalam perbelanjaan dan pihak yang mengaudit akaun NGO terbabit.

“Kesemua mereka telah dipanggil pada minggu lepas dan kini SPRM dalam usaha untuk mendapatkan dokumen-dokumen seperti penyata akaun bank dan laporan kewangan NGO berkenaan.

“Saya jangkakan SPRM perlu membuat forensik perakauan terhadap penyata kewangan dan akaun NGO tersebut kerana kita perlu melihat perjalanan keluar masuk wang yang didermakan dan ke mana ia dibelanjakan sama ada ia benar-benar disalurkan untuk kebajikan rakyat Palestin,” katanya.

Beliau berkata demikian kepada pemberita selepas merasmikan Sidang Kemuncak Anti-Rasuah Anti-Korupsi Antarabangsa 2023, di sebuah hotel di sini, hari ini.

Azam berkata pengarah dan pengurusan NGO berkenaan memberikan kerjasama yang baik.

Beliau turut menjelaskan bahawa SPRM mengambil langkah proaktif untuk menjalan siasatan kerana ia melibatkan kepentingan awam.

Minggu lepas, Jabatan Hal Ehwal Agama Islam Perlis menarik balik kebenaran kutipan derma oleh NGO terbabit di surau dan masjid di negeri itu, selepas pihaknya menerima pelbagai aduan terhadap pertubuhan berkenaan.

Sementara itu, Azam berkata siasatan berhubung percetakan buku J-Qaf untuk prasekolah bernilai kira-kira RM80 juta melibatkan sebuah kementerian secara rundingan terus, masih berjalan.

“Saya serahkan siasatan kepada pegawai penyiasat SPRM,” katanya serta menambah setakat ini pihaknya belum lagi memanggil bekas menteri pendidikan Datuk Dr Radzi Jidin bagi membantu siasatan.

Dilaporkan, SPRM telah menahan dua individu berhubung siasatan membabitkan percetakan buku itu. — AlHijrah Online


MAYAT TERAKHIR TRAGEDI TANAH RUNTUH DITEMUKAN

BATANG KALI: Mayat terakhir mangsa tragedi tanah runtuh di tapak perkhemahan Father’s Organic Farm, Gohtong Jaya di sini, ditemukan anggota operasi mencari dan menyelamat (SAR), petang ini.

Ketua Polis Daerah Hulu Selangor Supt Suffian Abdullah, mengesahkan perkara berkenaan kepada Bernama.

Sementara itu, Timbalan Pengarah Jabatan Bomba dan Penyelamat Malaysia (JBPM) Selangor Wan Md Razali Md Wan Ismail berkata mangsa terakhir itu ditemukan selepas digali secara manual oleh anggota penyelamat yang mengesan aliran cecair yang dipercayai daripada mayat berkenaan.

Beliau berkata secara keseluruhan, 20 mayat ditemui di Sektor A, satu di Sektor B (farm view) dan 10 di Sektor C (river side).

Tinjauan Bernama di Pos Kawasan Tempat Kejadian (PKTK) pada 7.20 malam ini mendapati anggota penyelamat SAR masuk ke lokasi pencarian bagi membuat aktiviti “pembersihan” tempat kejadian.

Tragedi tanah runtuh yang berlaku pada 2.42 pagi 16 Dis lepas itu menyaksikan  31 nyawa terkorban dan 61 selamat daripada keseluruhan 92 mangsa yang dilaporkan dalam kejadian itu.

Operasi SAR melibatkan kerjasama lima agensi utama iaitu Polis Diraja Malaysia, Angkatan Tentera Malaysia, JBPM, Pasukan Mencari dan Menyelamat Khas Malaysia (SMART) serta Angkatan Pertahanan Awam (APM) dengan kekuatan anggota melebihi 250 orang. —AlHijrah Online


WAKIL PBB BERI AMARAN RANCANGAN ISRAEL ANEX TEBING BARAT

BAITULMAQDIS: Penyelaras Khas PBB bagi Proses Keamanan Timur Tengah memberi amaran terhadap rancangan Israel untuk menggabungkan keseluruhan kawasan C di Tebing Barat semalam.

“Jika (rancangan) ini dilaksanakan, ia akan memberi tamparan hebat dalam potensi untuk memulihkan rundingan Palestin Israel, memajukan keamanan serantau dan penyelesaian dua negara,” kata Nickolay Mladenov dalam satu kenyataan, lapor agensi berita Anadolu.

Presiden Israel, Benjamin Netanyahu dan pesaingnya daripada Blue-White Party, Benny Gantz berjanji untuk menggabungkan wilayah Jordan, utara Laut Mati dan penempatan di Tebing Barat jika mereka menang pilihanraya.

Dianggarkan 650,000 yahudi kini menetap di lebih 100 penempatan haram sejak 1967 apabila Israel menjajah Tebing Barat dan timur Baitulmaqdis.

Palestin berkeras untuk mendapatkan semula seluruh Tebing Barat bersama-sama Gaza bagi pembentukan negara Palestin pada masa akan datang.

Undang-undang antarabangsa melihat Tebing Barat dan Baitulmaqdis Timur sebagai wilayah yang diduduki dan menganggap semua aktiviti pembinaan Yahudi di sana menyalahi undang-undang. — Terjemahan AlHijrah Online


MUHYIDDIN SAHKAN DIPANGGIL SPRM BERHUBUNG JANA WIBAWA

KUALA LUMPUR: Bekas Perdana Menteri Tan Sri Muhyiddin Yassin hari ini berkata beliau telah dipanggil Suruhanjaya Pencegahan Rasuah Malaysia (SPRM) untuk memberi keterangan mengenai projek Jana Wibawa.

Pengerusi Perikatan Nasional (PN) itu berkata ia berkaitan penganugerahan kepada kontraktor terpilih di bawah projek berkenaan, yang didakwa oleh pihak tertentu berkemungkinan terdapat unsur tatacara perolehan yang tidak mengikut peraturan.

Muhyiddin yang juga Presiden Bersatu berkata SPRM memaklumkan beliau dipanggil bagi memberikan keterangan, dan bukan sebagai suspek yang dikaitkan untuk sebarang tindakan pendakwaan.

“Jana Wibawa adalah projek yang diusahakan pihak Kementerian Kewangan (MOF) yang dicadangkan Menteri Kewangan ketika itu Datuk Seri Tengku Zafrul, untuk membantu kontraktor Bumiputera semasa COVID-19, yang kalau tidak dibantu sebahagian besar akan gulung tikar.

“Cadangan itu dibawa ke Kabinet dan luluskan. Kita laksanakan dengan meminta Persatuan Pemborong Bumiputera untuk mengemukakan nama-nama kontraktor berwibawa yang diluluskan Lembaga Pembangunan Industri Pembinaan (CIDB),” katanya kepada pemberita selepas merasmikan program Blood Donation Drive Yayasan Tan Sri Muhyiddin Charity Golf di sini, hari ini.

Katanya peraturan itu ditetapkan oleh Menteri Kewangan yang mempunyai kuasa penentu untuk memilih, atau kementerian yang terlibat dengan projek-projek tadi untuk memberi pertimbangan, menilai sama ada yang mohon itu layak atau tidak

Sehubungan itu Muhyiddin menegaskan bahawa beliau tidak terlibat dalam proses mempertimbangkan atau meluluskan projek berkenaan kerana ia tertakluk di bawah MOF.

“Jadi apa terlibat dengan saya? Tiada, cuma menyalurkan sahaja. Adakah saya memutuskan? Tidak sama sekali. Saya jelaskan juga, ada yang ditanya kenal ke tidak kontraktor? Saya tak kenal, tak pernah berjumpa pun dengan mereka, nama-nama syarikat pun saya tak tahu,” katanya.

Sebelum ini Timbalan Perdana Menteri Datuk Seri Dr Ahmad Zahid Hamidi dilaporkan berkata projek Jana Wibawa ditangguh pelaksanaannya bagi meneliti semula sama ada tata cara perolehannya dibuat mengikut peraturan ditetapkan perbendaharaan.

Menurut Ahmad Zahid yang juga Menteri Kemajuan Desa dan Wilayah, penangguhan projek melibatkan nilai RM5.7 bilion itu dibuat kerana terdapat unsur kaedah perolehan dibuat secara tender terpilih atau runding terus. —AlHijrah Online


KPM, SPP MULA USAHA PROAKTIF TANGANI ISU LAMBAKAN SISWAZAH PERGURUAN

KUALA LUMPUR: Kementerian Pendidikan (KPM) bersama Suruhanjaya Perkhidmatan Pendidikan (SPP) telah memulakan usaha proaktif dalam menangani isu graduan lepasan Ijazah Sarjana Muda Pendidikan (ISMP), yang belum mempunyai penempatan di sekolah.

Menteri Pendidikan Fadhlina Sidek berkata perkara itu, yang turut mengambil pandangan Kesatuan Perkhidmatan Perguruan Kebangsaan Malaysia (NUTP), diharap akan dapat diselesaikan tahun ini secara berperingkat.

“Kita (KPM) sudah ada buat usaha dengan SPP untuk menangani isu itu. Gerakan dan tindakan proaktif kita adalah bersama SPP,” katanya kepada pemberita selepas melancarkan Buku Sokongan Pendidikan Dewan Bahasa Dan Pustaka (DBP), sempena Pesta Buku Antarabangsa Kuala Lumpur (PBAKL) 2023 di Pusat Dagangan Dunia Kuala Lumpur (WTCKL), di sini hari ini.

Beliau berkata demikian bagi mengulas kenyataan NUTP baru-baru ini bahawa kecenderungan universiti awam dan swasta dalam melahirkan siswazah perguruan tanpa unjuran keperluan KPM, boleh menyumbang kepada isu pengangguran dalam kalangan graduan bidang tersebut.

Media sebelum ini melaporkan seramai 4,390 lepasan ISMP menamatkan pengajian masing-masing antara 2011 hingga 2020, namun sebahagiannya masih tidak mendapat panggilan temu duga untuk ditempatkan di sekolah.

Pada Ahad lepas, Menteri Pendidikan Tinggi Datuk Seri Mohamed Khaled Nordin berkata kementeriannya akan bekerjasama rapat dengan KPM, untuk mencari kaedah berhubung isu lambakan siswazah perguruan di negara ini.

Sementara itu, mengulas mengenai pelancaran buku sokongan pendidikan DBP, Fadhlina berkata seramai 37 orang penulis terdiri daripada guru dan bekas guru, terlibat dalam penghasilan 31 judul buku sokongan pendidikan tersebut.

Beliau berkata kesemua buku yang diterbitkan DBP itu, merangkumi pelbagai mata pelajaran untuk kegunaan murid sekolah rendah dan pelajar sekolah menengah, berdasarkan kurikulum serta sukatan pelajaran yang diguna pakai KPM.–AlHijrah Online


Inkues Adib: Air mata peguam, tunang mengalir

SHAH ALAM – Peguam keluarga, Syazlin Mansor menyambut keputusan inkuiri
sebentar tadi dengan air mata. Dia kelihatan tidak mampu menahan rasa sebak
cuba menyeka air mata daripada terus terus mengalir. Selepas prosiding selesai,
beberapa peguam keluarga turut menenangkannya.

Ketika ditemui, Syazlin berkata, pasukan peguam keluarga berpuas hati
terhadap keputusan itu.

“Terima kasih kepada Perunding Kanan Patologi Forensik United
Kingdom Professor Dr Shahrom Abd Wahid (saksi ke-29) dan Pensyarah Kanan Fakulti
Kejuruteraan Mekanikal UiTM Dr Amir Radzi Ab Ghani (saksi ke-30) kerana sanggup
menyumbang kepakaran secara pro bono dan memberi keterangan benar di mahkamah.

“Terima kasih kerana mendoakan keadilan dapat ditegakkan,”
katanya.

Selain itu, tunang Allahyarham Muhammad Adib, Nurul Najihah Mohd Radzi
juga turut menangis.

Nurul Najihah yang memakai baju kurung kelabu dilihat diiringi oleh
seorang wanita apabila keluar daripada mahkamah.

Mahkamah Koroner, Rofiah Mohamad membuat keputusannya sebentar tadi selepas
prosiding perbicaraan memakan masa 41 hari.

Dalam keputusannya, Rofiah berkata, kecederaan ‘lung chest trauma’
dialami Muhammad Adib disebabkan arwah telah ditarik keluar dari van unit
bantuan perkhidmatan kecemasan (EMRS).

“Saya merumuskan bahawa kecederaan ‘lung chest trauma’ yang
dialami Muhammad Adib adalah bukan perbuatan diri,” katanya.

Muhammad Adib, 24, yang bertugas sebagai anggota bantuan kecemasan JPBM
Subang Jaya parah dalam rusuhan Kuil Sri Maha Mariamman, USJ 25, Subang Jaya
pada 27 November tahun lalu dan meninggal dunia pada 17 Disember 2018 di
Institut Jantung Negara selepas 21 hari dirawat.

Inkues menyiasat kematian Adib itu berlangsung selama 41 hari
pendengaran dan menyaksikan 30 saksi termasuk saksi pakar memberi keterangan.

Inkues itu diadakan untuk menentukan punca kematiannya susulan wujud dua versi bercanggah. Satu versi mendakwa Allahyarham dilanggar oleh kenderaan, manakala satu lagi versi mengatakan dia dipukul oleh perusuh. SINAR HARIAN


EMPAT INSPEKTOR WANITA CATAT SEJARAH KUMPULAN PERTAMA JURUTERBANG PGU

IPOH: Empat pegawai polis berpangkat inspektor mencatat sejarah tersendiri apabila menjadi kumpulan pertama juruterbang wanita bagi Pasukan Gerakan Udara (PGU) Polis Diraja Malaysia (PDRM).

Mereka ialah inspektor Wan Aulia Hami Fariheen Wan Azulkefeli, Yeoh Yee Chee, Siti Nabila Abdullah dan Nur Hidayah Mohd Aisa merupakan antara 12 juruterbang PGU berjaya menamatkan kursus Lesen Juruterbang Persendirian.

Keempat-empat mereka dianugerahkan lencana sayap juruterbang yang disematkan Timbalan Ketua Polis Negara, Datuk Seri Ayob Khan Mydin Pitchay sempena Hari Ulang Tahun PGU ke-44 di Pangkalan Latihan Pasukan Gerakan Udara (PLPGU), di Ipoh.

Menurut inspektor Nur Hidayah yang juga penerima anugerah peserta kursus PPL terbaik, beliau berbangga apabila penyertaannya itu bukan sahaja melakar sejarah tersendiri buat PGU, malah memahat kenangan terindah buatnya.

“Cabarannya kerana kami adalah juruterbang wanita yang pertama, jadi kami harus menunjukkan bahawa kami mempunyai kebolehan sama seperti lelaki daripada segi akademik dan penerbangan,” katanya pada AlHijrah Online.

Menurut salah seorang juruterbang wanita, Yeoh Yee Chee, beliau terpanggil untuk turut serta dalam pemilihan juruterbang wanita pada November 2021 kerana mahu mencabar kebolehan dirinya untuk setanding dengan juruterbang lelaki.

“Sebelum ini tiada juruterbang wanita jadi kami sebagai wanita mahu jadi sebagai satu inspirasi kepada masyarakat dan juga PDRM.

“Jadi, kini terbukti, wanita juga mampu dalam bidang penerbangan kerana wanita mempunyai penglibatan minoriti dalam bidang ini,” katanya.

Pegawai-pegawai polis wanita tersebut dipilih menyertai kursus PPL selepas tapisan ketat dilakukan ke atas 36 peserta. –AlHijrah Online


JAIPK SAHKAN AYAM DI PASAR RAYA KUALA KANGSAR DISEMBELIH IKUT SYARIAT

Gambar Hiasan

IPOH : Jabatan Agama Islam Perak (JAIPk) mengesahkan ayam segar di sebuah pasar raya di Kuala Kangsar dekat sini, disembelih mengikut syariat sekali gus menafikan berita tular di media sosial yang mendakwa ayam tersebut tidak disembelih mengikut hukum syarak.

Pengarah JAIPk Harith Fadzilah Abdul Halim berkata siasatan segera ke premis terbabit turut mendapati tiga syarikat yang membekalkan ayam ke pasar raya itu juga disahkan mempunyai sijil halal.

“Kita telah lakukan pemeriksaan sejurus ia tular di media sosial dan hasil siasatan, kami mendapati tiada ayam segar yang kelihatan tidak disembelih secara sah sebagaimana dakwaan yang tersebar,” katanya ketika ditemui pemberita pada majlis berbuka puasa di sini malam tadi.

Justeru beliau berkata pengguna Islam di negeri ini tidak perlu berasa was-was untuk membeli ayam di pasar raya termasuk di pasar raya tersebut kerana proses sembelihan adalah mengikut hukum syarak dan peraturan yang ditetapkan.

Justeru, beliau mengingatkan orang ramai agar tidak berkongsi maklumat tidak benar dan sentiasa merujuk pihak berwajib untuk kepastian.

Terdahulu tular di laman Facebook seorang pengguna yang membeli ayam di sebuah pasar raya di Kuala Kangsar mendakwa terdapat kesan tebukan di leher ayam sekali gus menyimpulkannya ia tidak halal.—AlHijrah Online


PLUS LAKSANA TRANSAKSI TOL RFID BERMULA 15 JANUARI 2022

KUALA LUMPUR: Lebuhraya Utara-Selatan (PLUS) akan melaksanakan transaksi tol menggunakan teknologi Identifikasi Frekuensi Radio (RFID) untuk kenderaan ringan persendirian (Kelas 1) bagi laluan Juru, Pulai Pinang hingga ke Skudai, Johor, bermula 15 Januari 2022.

Dalam kenyataan Kementerian Kerja Raya (KKR) memaklumkan lorong RFID akan tersedia di seluruh jaringan infrastruktur lebuh raya bertol di pantai barat Semenanjung selaras kehendak dan keperluan pengguna lebuh raya.

“Kutipan tol menggunakan kad Touch ‘n Go dan SmartTAG masih diteruskan buat ketika ini, namun kedua-duanya akan dihentikan secara berperingkat untuk memberi ruang kepada pembukaan lebih banyak lorong RFID,” kata kenyataan itu.

Inisiatif transaksi tol menggunakan RFID adalah bagi mengurangkan kesesakan lalu lintas di plaza tol di samping selaras dengan Rancangan Induk Sistem Pengangkutan Pintar yang termasuk Sistem Aliran Bebas Pelbagai Lorong.

Sehubungan itu, KKR mengajak pengguna lebuh raya untuk beralih kepada RFID dan mendapatkan tag RFID secara dalam talian menerusi aplikasi Touch ‘n Go eWallet, portal Touch ‘n Go, ejen pemasaran yang dilantik atau mana-mana 39 pusat pemasangan tag RFID di seluruh Semenanjung.

Sistem RFID membolehkan pengguna lebuh raya untuk menikmati perjalanan lebih lancar tanpa perlu berhenti di lorong RFID dengan kelajuan 30 km/j serta membolehkan pengguna melaksanakan transaksi tol tanpa sentuh sekali gus membantu mengurangkan risiko jangkitan COVID-19.

RFID juga menawarkan sekuriti tunai digital dan tambah nilai tanpa tunai melalui penggunaan Touch ‘n Go eWallet tanpa perlu lagi mengunjungi kaunter tambah nilai.–AlHijrah Online